Америкадаги яна бир ўзбек: «Мен юртимиздаги ходимларимизга 10 миллион сўмдан маош беришни бошладим»\nАмерикадаги яна бир ўзбек: «Мен юртимиздаги...\n29.01.2018 19:30 0 9504\nБу давлатнинг ҳудуди ҳам улкан ва ҳар бир бурчаги гавжум.\nАҚШдаги юртдошимиз Умид Маҳкамбек билан «Тошкентда филиал оча олсам, юртдошларимга 10 миллион сўмдан ойлик тўлайман!» сарлавҳали суҳбатни эълон қилганимизда жуда кўпчилик мақолага қизиқиш билдирди. Юртдошларимиз ўзимиздан етишиб чиққан оддий йигитнинг ютуқларига ҳавас билан қарагани бор гап. Шундай экан, шу мазмундаги суҳбатларни яна давом эттирамиз.\nМаълум сабабларга кўра ҳозирча навбатдаги суҳбатдошимизнинг исм-фамилиясини ошкор қилмай турамиз. У ҳам АҚШда яшайди. 37 ёшда. Олий маълумотни юртимизда олган. АҚШда ҳам қатор илм даргоҳларида таҳсил кўрган. Ўзбекистонда матбаачилик, қурувчилик, паррандачилик, ОАВ каби соҳаларда ўзини синаб кўрган ва муваффақиятларга эришган. Айтиш мумкинки, у ташкил қилган корхоналар ҳозир ҳам ишлаб турибди.\n— Сиз Ўзбекистонда ҳам муваффақиятли бизнесмен эдингиз. Нега АҚШга йўл олдингиз?\n— Ҳеч бир юрт ўз тупроғингнинг тафтини бермайди. Менинг ҳам ватаним Ўзбекистон ва бундан албатта фахрланаман. Юртимда қатор лойиҳаларни амалга оширганман, табиийки, уларнинг омадлилари ҳам, омадсизлари ҳам бўлган. Ўзбекистонда омадли бизнес юритиш сирларини маҳаллий ОАВ жуда жимжимадор қилиб ёритади, мен бунга тўхталиб ўтирмай. Келинг, кўпроқ омадсизликлар сабабларини муҳокама қилайлик.\n— Мен қайси соҳага бош урмайин, албатта конвертация муаммосига дуч келаверардим. Аввалига озми-кўпми ечим бор эди. Аммо бора-бора ҳеч иложи қолмади. Энг қизиғи, бизга йўқ нарса ким учундир топиларди. Матбаа ускуналарини излаб дунё кезиб чиққанман. Энг яхши ускуналарни олиб келиб, сифатли қоғозларни божхонадан ўтказиб, тайёр маҳсулотни бозорга чиқарсак, Хитойдан кириб келган маҳсулот нархи бизникининг таннархидан ҳам арзонлигига қойил қолардим. Умуман, биздаги нарх-наво алоҳида масала.\nЭкспорт бўйича ҳам талаблар ўзгача эди. Экспорт қилмоқчи бўлсангиз, олдин пули тўланиши талаб қилинарди. Четдан бирор ускуна ёки маҳсулот олиб келмоқчи бўлсангиз, аввал келтириш талаб қилинарди. Бир масалага икки хил қараш.\n— Фақат шу муаммолар туфайли АҚШга кетдингизми?\n— Йўқ албатта. Бизнес муаммоларни бартараф қилишдан иборат, нолишдан эмас. Фарзандларимнинг тил ўрганиши, ўзимнинг таҳсилим баҳонасида аввал ҳам кўп боргандим. Бу сафар, 2012 йилда ҳаммаси анча жиддийлашди ва узоқроқ муддатни кўзлаб келиб, транспорт компанияси очдим. Ҳозир асосан шу йўналишда ишлаяпман.\n— Нега шу ишни ўзимизда қилмайсиз?\n— Балки кунлар келиб, кўриб, бу саволингизга ўзингиз жавоб топарсиз. АҚШнинг бу борадаги салоҳияти жуда улкан, яъни айнан мен иш юритаётган соҳада жуда катта ишлар бажарилади. Биздаги юк ташиш ҳажми, автомобиллар, логистика бу даражага етгани йўқ. Қолаверса, бу давлатнинг ҳудуди ҳам улкан ва ҳар бир бурчаги гавжум. Демак, юк ташишга талаб бор. Шунинг учун ишимиз кўнгилдагидек кетмоқда. Ўзимизда ташкил қилинган филиалимизда ёш укаларимиз ишлашмоқда, улар орасида ўн миллион сўм маош олаётганлари ҳам пайдо бўла бошлади ва, ишонаманки, бундай ходимларимиз сафи кенгая боради.\n— Кўпчиликни шу савол қизиқтириши табиий – сиз бунча миқдорда маош бераётган иш ўрнини қўлга киритиш учун қандай хислатларга эга бўлиш лозим?\n— Умумий талаблар бор албатта: инглиз тилини яхши билиш, компьютер, интернет, биз ишлатувчи дастурлардан фойдалана олиш, кечаси ишлашга тайёр бўлиш каби. Чунки бизнинг Ўзбекистондаги ходимларимиз АҚШ вақти бўйича ишлашади, бу ернинг иш вақтида юртимизда ярим тун бўлади. Лекин буларнинг ўзи ҳам камлик қилади, ходимнинг мижозларга муносабати, янги мижозларни жалб қилиши, алоқа воситалари орқали мулоқот услуби каби кўплаб ўзига хос жиҳатлар инобатга олинади. Қувонарли жиҳати шундаки, сўнгги пайтларда бизнинг талабимизга жавоб бера оладиган ёшларимиз тобора кўпайиб бормоқда.\n— Ҳозир қанча ходимингиз бор?\n— Келинг, ҳозирча бу ҳам сир бўлақолсин.\n— Минг афсуски, мен фаолиятимни ярим яширин услубда олиб боришга мажбурман. Сабаби яна ўша йиллар давомида кутилиб, ечимини энди топаётган муаммоларга бориб тақалади. Юқорида мен АҚШ вақтига мослаб кечаси ишлашга мажбурмиз дедим. Тўғрироғи, Ўзбекистондаги ходимларимиз тунда ишлайди, биз буёқдан интернет орқали кузатиб борамиз. Аммо негадир бизда кечаси ишлашга худди қонунбузарликдек, жиноятдек қаралади. Ички ишлар ходими борки, бир текшириб кўриши керак. Улар реал вақт режимида ишни тўхтатиб қўяётганларини тушунмайдилар. Кейин прописка деган сўзни эшитсам юрагим зириллайдиган бўлиб қолганди. Хайрият, янги Президентнинг замонавий қарашлари бу нарсага барҳам берди. Бу жуда катта ютуқ, улкан силжиш. Чунки менинг ходимларимнинг кўпчилиги вилоятлик йигитлар. Улар бу муаммога шу даражада кўп дуч келишардики...\nБир куни ички ишлар ходими бир ходимимизни жаримага тортмоқчи бўлди ва беш кун ичида пойтахтда рўйхатдан ўтиш шартлигини айтди. Мен унга савол бердим: «Бу йигит ҳар душанба куни эрталаб Тошкентга етиб келади, жума куни кечқурун қайтади. Яъни беш кундан ортиқ бўлмайди. Жаримага тортиш тўғрими?». Аниқ саволга аниқ жавоби бўлмаган ички ишлар ходими яна эски услубни қўллади – қўполликка ўтди.\n— Яқиндагина, янги давлат дастурига кўра, бу талаблар бекор қилинди.\n— Хабарим бор, олқишлайман. Конвертация йўлга қўйилганида ҳам худди шундай хурсанд бўлганман. Ахир ватаним ривожланишини чин дилдан истайман.\n— Муаммолар ҳал бўлмоқда, қайтишнинг айни вақти эмасми?\n— Ҳа... Албатта қайтамиз. Лекин Америкага яна қайтамиз (кулади). Яна суҳбатимиз ечимини кутаётган муаммоларга тақалади-да. Яқинда Ўзбекистондаги укам билан йирик паррандачилик фабрикаси лойиҳасини ишлаб чиқдик. Укам бунинг учун жой излаб Тошкент вилоятининг қатор туманларида бўлиб қайтди. Айтишича, маҳаллий раҳбарларда ҳали деярли ҳеч нарса ўзгармаган. Ўша-ўша ҳужжатбозлик, таъмагирлик, асоссиз рад этишлар... Мен қиймати 5 миллион доллар бўлган инвестиция ҳақида гапираяпман. Солиштириш учун АҚШнинг бирор штатида мен йирик корхонага асос солмоқчи, кўп иш ўринлари яратмоқчи бўлсам, маҳаллий ҳукумат менга, ўхшатиш бўлсада, ёпишиб олади. Шунга қарамай Ўзбекистондаги ишларимиз давом этаяпти. Исм-фамилиямни сир тутганимнинг сабаби ҳам шунда. Аммо амалга оширилаётган ислоҳотлар албатта самара беришига ишонаман.\nПрезидент Шавкат Мирзиёев чет элда бизнес қилиб юрган ватандошларимизни юртга қайтишга ва ўзимизда турли корхоналар, завод ва фабрикалар қуришга чақирди. У кишининг «Энди олдинги муаммоларни унутинглар, четдан бир вагон доллар олиб келган одамни текширганни ўша куни ишдан оламан» деган гапларини диққат билан кузатиб бораяпмиз.\nЛекин Президентнинг ўзи таъкидлаганидек, четда юриб бизнес қилаётганлар Ўзбекистонга пул тикишга унча ошиқаётгани йўқ ва бунга уларнинг етарли асослари бор. Мен Ўзбекистон ва АҚШда бизнес қилиб, иккала давлатни қиёслай олганим учун ҳукуматга чет элдаги ўзбеклар юртимизга сармоя киритиши учун нима қилиш кераклиги ҳақида таклифлар бермоқчиман.\nБанк – чет элда юрган ҳамюртларимиз ўз пулига эгалик қилишга ўрганиб қолишган. Масалан, компания ҳисобида 100 минг доллар бўлса ва компания меники бўлса, истаган пайтим банкка бориб ўша 100 мингни нақд қилиб олишим мумкин. Банк мендан буни нима қиласан деб сўрамайди. Ўзимизда-чи? Бу борада муайян ютуқларга эришилди, яна давом эттириш керак.\nИкки фуқаролик – Ўзбекистон мустақил бўлганига чорак асрдан ошди, демак, энг камида чорак асрдирки, ватандошларимиз чет элларга чиқиб келмоқда ва айримлари қолиб кетмоқда. Аниқ сонини билмасам-да, минглаб ҳамюртларимиз чет эл фуқаролигини олганини тахмин қилса бўлади. Дунёнинг энг ривожланган мамлакатларида икки ёки ундан кўп мамлакатнинг фуқаролигини олиш тажрибаси кенг қўлланади. Ўзбекистон ҳукумати чет элдаги фуқароларимизга юртимизга келиб инвестиция киритишни таклиф қилар экан, икки фуқаролик масаласини ҳам кун тартибига киритиши керак деб ўйлайман. Жуда кўп ватандошларимизнинг фарзандлари чет элларда туғилган. Баъзилари аллақачон ўсиб-улғайиб, бошқа мамлакатларда бизнес қилиб юришибди. Тан олиш керакки, уларга икки мамлакатдан фақат биттасини танлайсан дейишса кўпчилиги бошқа мамлакатни танлайди. Хўш, бундан ким ютади?\nМулк дахлсизлиги – инвесторларнинг олдидаги энг катта тўсиқ аслида шу. Бизда оддий бир сабаб билан бизнесни ёпиб қўйиш, қандайдир айблар билан мулкни мусодара қилиб юбориш жуда осон. Судлар ҳам дарров мулкни хатлаш бўйича қарор чиқариб юборади. Киритган сармоясини ва олган фойдасини мамлакатдан хоҳлаган пайтда олиб чиқиб кетишига ишонмаган одам бизнес бошламайди.\nРағбат – ҳозир Ўзбекистонга энг кераклиси чет элдан келадиган нақд валюта, инглиз тилида айтганда hard cash. АҚШ дунёнинг энг бой давлати бўлишига қарамай, агар унинг маълум секторларига 500 минг (баъзи ҳудудларга 1 миллион) доллар сармоя киритилса, инвесторларга грин карта (АҚШда яшаш ва ишлаш ҳуқуқини берувчи ҳужжат, кейинчалик шу ҳужжат асосида АҚШ фуқаролигини олиш мумкин) берилади. ЯИМ ҳажми 18,5 триллион доллар бўлган мамлакатга 500 минг доллар олиб кирган инвесторга бўлган муносабатни қаранг!\nЯна бир мисол: яқинда «Амазон» компанияси 5 миллиард доллар қийматга эга бўлган иккинчи штаб-квартирасини қуриш учун тендер эълон килди. АҚШнинг деярли барча штатларининг энг катта шаҳарлари тендерда катнашиш учун ҳужжат топширди. Баъзи шаҳарлар 5 миллиард долларлик солиқ имтиёзлари таклиф қилса, бошқалар энг қулай майдонлар таклифи билан чиқишди. Тендер ҳали тугагани йўқ, лекин шундай йирик давлат миқёсида бор-йўғи 5 миллиард доллар сармоя олиб кирмоқчи бўлган инвесторга бўлган муносабатга эътибор беринг.\nИнвесторлар билан ишловчи вазирлик ишини ривожлантириш керак. Уларнинг орасидан айниқса ўзимизнинг четдаги ватандошларимизга алоҳида имтиёзлар берилиши лозим. Имтиёзларнинг қандай кўринишда бўлишини шароит ва имкониятдан келиб чиқиб белгиласа бўлади.\nOff site (outsourcing), яъни масофадан туриб ишлашни энг муҳим йўналишлардан бири деб эълон қилиш керак. Масалан, миллионлаб кишилар четдан туриб интернет орқали АҚШ компаниялари учун ишлаб беришади ва яхшигина маош олишади. Нега биз шу имкониятдан етарлича фойдаланмаймиз? Ҳиндистон, Филиппин, Бангладешга бориб, уларнинг тажрибаларини ўрганса бўлади. Бизнинг ёшларимиз орасида инглиз тилини ўрганишга қизиқувчилар кўп, уларни иш билан таъминлайдиган агентлик ташкил этилса, йилига 15-20 минг иш ўрни яратиш имкони туғилади. Ёшларимиз чет элга иш излаб кетмай, ўзимизда туриб чет эл корхоналарида ишлаши мумкин.\nИслоҳотлар бошлангани бизни албатта қувонтиради ва биз уларнинг давомли бўлишидан умидвормиз. Қачон Президент битта соҳага эътибор қаратсагина ўша соҳа муаммолари ҳал қилинадиган бўлса, инвесторларнинг келишини ҳали анча кутишга тўғри келади. Дунёнинг энг бой одамларидан бири, энг машҳур инвестор бўлган Уоррен Баффет бир интервьюсида шундай деди: «Биз бахтли одамлармиз, чунки Америкадай давлатнинг фуқаролари бўлиб туғилганмиз. Нима, биз дунёдаги бошқа одамлардан ақллироқмизми ёки бошка давлат фуқароларидан кўпроқ меҳнат қиламизми? Йўқ! Америкада тизимлар дунёнинг бошқа мамлакатларига қараганда яхшироқ йўлга қўйилган: банк тизими, молия тизими, йўл инфраструктураси ва ҳоказо. Биз ўша тизимлар яхши ишлагани учун ҳам дунёнинг энг бой мамлакатимиз».\nИшонаманки, Ўзбекистон ҳам яқин йилларда дунёнинг ривожланган давлатлари қаторидан жой олади. Бунинг учун барча имкониятлар бор.\nЎзбекистон АҚШ Иқтисодиёт


Унда оммавий ахборот воситалари вакиллари билан бирга, давлат бошқаруви органлари, вазирликлар, қўмиталар, таълим муассасалари ва жамоат ташкилотларидан мутахассислар, ҳуқуқшунос олимлар, амалиётчилар иштирок этдилар.\nЭкспертларнинг фикрига кўра, ҳуқуқий демократик давлат ва эркин фуқаролик жамияти барпо этишда аҳолининг ижтимоий фаоллигини ошириш, хуқуқий онги ва маданиятини юксалтириш муҳим омиллардан бири ҳисобланади. Мамлакатимизда бу масала давлат сиёсати даражасига кўтарилган. Ҳуқуқий таълим ва тарбия, кенг аҳолининг мазкур йўналишдаги билимларини ошириш, айниқса ёшларни қонунларга ҳурмат ва итоат руҳида тарбиялаш борасида муайян тизим яратилди. Ҳозирда ўндан ортиқ қонун ҳужжатлари соҳадаги муносабатларни тартибга солиб келаяпти. Улар жамиятда ҳуқуқий маданиятни юксалтириш борасидаги вазифалар билан атрофлича шуғулланиш имконини берди.\nМаълумки, Давлатимиз раҳбарининг тегишли қарорига биноан Адлия вазирлиги ҳузурида ҳуқуқий тарғибот ва маърифат бўйича давлат органлари ишларини мувофиқлаштириш юзасидан идоралараро кенгаш тузилган.\nМатбуот анжуманида мазкур кенгаш бу борада тизимли, изчил фаолият олиб бораётгани қайд қилинди. Жумладан, Адлия вазирлиги томонидан давлат бошқаруви органлари, ҳуқуқни муҳофаза қилувчи идоралар ҳамда жамоат бирлашмалари билан меморандумлар имзоланди, конференция, семинар, давра суҳбатларини ташкил этиш ҳамда ўтказиш бўйича услубий қўлланма яратилди. Ҳуқуқий тарғибот ва маърифат бўйича ишларни амалга оширишда босма ва электрон оммавий ахборот воситалари, замонавий ахборот-коммуникация технологияларидан самарали фойдаланиш, бу жараёнга фуқаролик жамияти институтларини кенг жалб қилиш юзасидан комплекс чора-тадбирлар қабул қилинди.\nТадбир қатнашчилари эътиборига ҳуқуқий тарғибот ва маърифатни мувофиқлаштириш борасида ўтган 2014 йилда амалга оширилган ишлар таҳлилига оид далил ва рақамлар ҳавола этилди. Хусусан, давлат ҳокимияти ва бошқаруви органлари, ҳуқуқни муҳофаза қилувчи идоралар, таълим муассасалари ва жамоат бирлашмалари томонидан 1 миллион 160 мингдан ортиқ ҳуқуқий тарғибот тадбири ташкил этилди ва уларда қарийб 13 миллион киши қатнашди. Ушбу анжуманларнинг 57 мингтаси бевосита адлия органлари ва муассасалари ҳиссасига тўғри келади.\nҲуқуқий маданияти юксак бўлган инсон қонунларни, жамиятдаги урф-одат ва ахлоқ меъёрларини ҳурмат қилади, уларга оғишмай риоя этади, шу билан бирга, ҳуқуқбузарликларни содир этишдан ҳам тийилади.\nШу маънода ҳуқуқий тарбия ва тарғибот ишларини янада кучайтириш орқали шахснинг ҳуқуқ, эркинлиги ва қонуний манфаатлари ҳимоя қилинишини таъминлаш чора-тадбирларини кўриш маҳаллий давлат ҳокимияти, ҳуқуқни муҳофаза қилиш, таълим муассасалари ва маҳалла тузилмасининг узвий ҳамкорлигини бунданда мустаҳкамлашни талаб қилади.\nАйни чоғда Адлия, Олий ва ўрта махсус, Халқ таълими вазирликлари ҳамда фуқаролик жамияти институтлари билан ҳамкорликда ҳар йили мактаб, лицей, коллеж ҳамда олий ўқув юртларининг ўқувчи ва талабалари ўртасида ўтказилаётган “Сиз қонунни биласизми?”, “Ёш ҳуқуқшунослар”, “Ҳуқуқ билимдонлари”, “Тафаккур синовлари” каби кўрик-танловларнинг ҳам бу борадаги аҳамияти катта бўлаётир.\nДавр талабидан келиб чиқиб, ҳуқуқий ахборотни интернет тармоғи орқали етказиб бериш амалиёти ҳам кенг йўлга қўйилди. Интернет тармоғида “Ўзбекистон Республикаси қонун ҳужжатлари маълумотларининг миллий базаси” – “Lex.UZ”нинг яратилгани аҳолига ҳуқуқий ахборот етказиб бериш борасидаги ишларни янада жонлантирди. Ундан бир кунда 12 минг нафардан ортиқ юридик ва жисмоний шахслар бепул фойдаланмоқда.\nШу билан бирга, ҳозир мамлакатимизда ҳуқуқ соҳасига ихтисослашган 5 та журнал ва 40 тага яқин газета чоп этилмоқда. Ўтган давр мобайнида Конституция, қонунлар ва халқаро ҳуқуқ нормаларини шарҳлашга қаратилган 342 минг нусхадан ортиқ дарслик, қўлланма ва оммабоп юридик адабиётлар нашрдан чиқди.\nУчрашувда ҳуқуқий тадбирларнинг сифати ва таъсирчанлигини ошириш, маърузаларни ҳаётий мисоллар билан бойитиш, турли кўргазмали материаллар ва ахборот технологиялардан самарали фойдаланиш масалалари юзасидан турли таклиф ва мулоҳазалар билдирилди. Журналистлар идоралараро кенгашнинг жорий йилдаги режалари билан қизиқдилар.\nСайлов қонунчилигини кенг тарғиб этиш, кекса авлод вакилларининг ижтимоий муҳофазаси, уларнинг ибратли ҳаёти ва меҳнат фаолиятига оид турли мавзулардаги ҳуқуқий маърифий тадбирлар ташкил этиш бирламчи вазифа эканлиги қайд этилди.


Ӯзбекистон, 03 Декабрь 2018\nҚирғизистон собиқ ташқи ишлар вазири туғилиб ўсган уйини болалар боғчасига берди\nҚирғизистоннинг собиқ ташқи ишлар вазири Алибек Женшенқулов туғилиб ўсган уйини давлатга болалар боғчаси учун берди. Бу ҳақда сиёсатчининг ўғли Бекқул Женшенқулов маълум қилди.\nҚирғизистонлик актёрлар Тошкентдаги кинофестивалда ғолиб бўлди\nТошкентда PROlogue IV Халқаро кинофестивали ўз ишини якунлади. Халқаро кинофестивалнинг якунида номинациялар бўйича ғолиблар эълон қилинди.\nТожикистонда юз берган ЙТҲдан сўнг чегарачи-зобит ҳибсга олинди\nЙўл транспорт ҳодисаси оқибатида икки киши, жумладан ҳомиладор аёлнинг ҳалок бўлганидан сўнг Хорогда чегарачи-зобит ҳибсга олинди. Яна икки киши жиддий жароҳат олди. ЙТҲ 1 декабрь куни кечқурун Помир ГЭСи яқинида содир бўлди.\nШарқий Қозоғистондаги шахтада икки нафар ишчи ҳалок бўлди\nШарқий Қозоғистон вилоятининг Орлов шахтасида икки киши ҳалок бўлди. Бу ҳақда KAZ Minerals компания гуруҳи маълум қилди. Компания тарқатган хабарга кўра, шахтанинг уч нафар ходими 2 декабрь куни ҳушсиз ҳолда топилган.\nҚатар ОПЕКдан чиқишга қарор қилганини эълон қилди\nҚатар 2019 йилнинг 1 январидан нефть экспорт қилувчи мамлакатлар ташкилоти(ОПЕК)дан чиқади. Бу қарор ҳақида мамлакат янги энергетика вазири Саад ал-Кааби маълум қилди .\nПрокуратура: Андижонда ис газидан 2 киши заҳарланган, оммавий заҳарланиш бўлмаган\nЎзбекистон Бош прокуратураси матбуот хизмати 30 ноябрь куни Андижон вилоятининг Шаҳрихон туманида қарийб 100 киши кўмир ҳидидан заҳарланиб, касалхонага ётқизилганига ўз муносабатини билдирди.\nБухоро вилоятида автомобилларга газ қуйиш станцияси ёниб кетди (видео)\nБухоро вилоятининг Вобкент туманидаги Паноб қишлоғида автомобилларга газ қуйиш станцияси ёниб кетди.\nЎзбекистон президенти "уч йилдан кейин давлат пахта билан шуғулланмайди", деб айтди\nҚирғизистонда иккита компания Хитойга қонунга зид равишда руда олиб чиққан\nИқтисодий жиноятларга қарши кураш давлат хизмати (Финполиция) иккита компаниянинг бир ярим йил давомида экспортга рухсатномаси бўлмаган ҳолда Хитойга руда ва концентрат олиб чиққанини фош қилди. Олиб чиқилган маҳсулотларнинг умумий ҳажми 10 млн сом ($143 минга яқин)дан ортиб кетади.\nНазарбоев ўқувчиларни хитой тилини ўрганишга чақирди\nҚозоғистон президенти Нурсултон Назарбоев ёшларни хитой тилини ўрганишга чақирди. Бу ҳақда у «Назарбоев Интеллектуал мактаб (НИМ) тармоғи» ташкил этилганлигининг 10 йиллигига бағишлаб ўтказилган «Буюк Дашт ворислари» анжуманида баёнот берди, дея хабар қилади Қозоғистон ОАВ.\nЭмомали Раҳмон миллий авиаташувчи фаолиятини текширишни топширди\nТожикистон президенти Эмомали Раҳмон ҳукуматнинг 29 ноябрь куни бўлиб ўтган мажлисида миллий «Таджик Эйр» авиакомпанияси фаолиятини танқид қилди ва унинг фаолиятини текширишни топширди.\n52 нафар ўзбекистонлик ёниб кетган автобус эгаси Тошкентда қўлга олинди\nТошкентда Қозоғистон фуқароси ушланди. У ёнғин туфайли тириклайин ҳалок бўлган 52 нафар ўзбекистонлик кетаётган автобус эгасидир. Бу ҳақда Тошкент шаҳар ички ишлар бош бошқармаси маълум қилди.


Қирғизистонда кўплаб шифокорлар Хитой вакцинаси билан эмланишдан бош тортмоқда\nСоғлиқни сақлаш ва ижтимоий тараққиёт вазирлиги вакили, эпидемиолог-иммунолог Бурул Асикбекованинг айтишича, кўплаб шифокорлар Россия вакцинаси билан эмлаш истагини билдиришган.\nХитой вакцинасидан воз кечганларнинг аниқ сони ва уларнинг қарорининг сабаблари эмлаш кампанияси бошлангандан кейин маълум бўлади, деди у.\n«Миллий режага кўра, биз ким эмлашини аниқлаб олишимиз керак. Коронавирусга чалинган шифокорлар орасида рад этганлар кўп. Энди Интернетда жуда кўп турли хил маълумотлар мавжуд, ҳамма уни ўқийди. Кўпчилик Россия вакцинасини олишни исташларини айтмоқда», — деди Асиқбекова.\nКоронавирус инфекциясига қарши эмлашнинг биринчи босқичи Қирғизистонда 29 мартда бошланади. Яқинда Қирғизистон Хитойдан 150 минг дозалик Хитой Синофарм вакцинасини олди, бу вакцина 75 минг кишига мўлжалланган.\nАввало қизил зонада, касалхоналар ва поликлиникаларда, тез ёрдам машиналарида ишлайдиган тиббиёт ходимларини, шунингдек, таълим ташкилотлари ва ҳуқуқни муҳофаза қилиш идоралари ходимларини эмлаш режалаштирилган. Бироқ, эмлаш учун ҳужжатларни тасдиқлаш ҳали Иммунизация бўйича илмий-техник экспертлар гуруҳидан олинмаган. Буни бугун, 26 март куни амалга ошириш кутилмоқда.\nАввалроқ Соғлиқни сақлаш вазирлиги 29 март куни вазир Алимқодир Бейшеналиев брифинг ўтказишини, шундан сўнг у ва бошқа соғлиқни сақлаш ходимлари эмлашнинг биринчи дозасини олишларини айтган эди.


Тайсон Фьюри Усикнинг Жошуа устидан қозонган ғалабасига муносабат билдирди - EFFECT.UZ\n. 14:23 | 01.10.2021\nОғир вазн тоифасида WBC чемпиони Тайсон Фьюри (30-0-1, 21 КО) WBА, IBF, WBО ва IBО йўналишлари чемпиони Александр Усикнинг (19-0, 13 КО) Энтони Жошуа (24-2, 22 KO) устидан қозонган ғалабаси ҳақида гапирди.\nФьюрининг сўзларига кўра, уни жанг натижаси қизиқтирмаган, чунки у диққатини Уайлдерга қарши жангга қаратган. Бироқ, британиялик боксчи Усикни бажарилган ишлар учун мақтади.\n“Усик ўз вазифасини аъло даражада бажарди. У нима қилиши керак эди? Энди Жошуа нима қилиши керак.\nМен ҳозир буларнинг барчасига қизиқаман деб айта олмайман, чунки мен Уайлдер билан учрашишим керак. Мен бир нарсани айта оламан, ким менинг кейинги рақибим бўлса, мен у билан учрашувга 31 жангчи билан шуғулланаман”, – деди Фьюри\nTeglar:Александр Усик, Тайсон Фюри, Уайлдер, Энтони Жошуа


Шарофиддин Болтабоевни табриклаймиз!\nБугун Қопақалпоқ заминидан етишиб чиққан ажойиб дзюдочимиз Шарофиддин Болтабоев ўз таваллуд айёмини нишонлашмоқда.\nШарофиддин Болтабоев 1995 йил 19 ноябрь куни дунёга келган. Дзюдочимиз Осиё чемпионатининг икки карра кумуш медали совриндори ҳисобланади. Ўтган йили пойтахтимизда ўтган Тошкент Гран-присида барча рақибларини мағлубиятга учратиб, шохсупанинг энг юқори поғонасига кўтарилган. Шу йил Франциядаги Париж "Катта Дубулға" турнирида кумуш медалга сазовор бўлган. Шунингдек, у бошқа кўплаб нуфузли мусобақаларнинг ғолиб ва совриндорига айларган. Ҳозирда -81 кг вазн тоифасида Токио Олимпиадасига йўлланма берувчи поғонада бормоқда.\n"Париж шаҳри мезбонлик қилган нуфузли мусобақада дунёнинг 115 давлатидан энг сара дзюдочилар иштирок этганди. Финалгача мағлубиятсиз етиб бордим. Чемпион бўлишга жуда яқин келгандим. Бельгиялик рақибимни бемалол мағлуб этсам бўлардим. Амалдаги жаҳон чемпиони, рейтинг пешқадами Саги Муки, ярим финалда япониялик Сотаро Фиживарадан устун келганимдан сўнг ўзимга бўлган ишонч яна ҳам ортганди. Ўйлайманки, Токио Олимпиадаси йўлланмасини қўлга киритиб, дзюдо ватанидан медаль билан қайтаман", - дейди бугунги кун қаҳрамони.\nФурсатдан фойдаланиб, Ўзбекистон дзюдо федерацияси раҳбарияти, мураббийлар, дзюдочилар номидан Шарофиддин Болтабоевни бугунги шукрона куни билан муборакбод этамиз. Қўлинг ҳамиша баланд бўлсин, Шарофиддин!


“Исломий давлат” насронийлар қатл қилингани аксланган видеони ошкор қилди - BBC O'zbek\n“Исломий давлат” насронийлар қатл қилингани аксланган видеони ошкор қилди\n19 Апрел 2015\nImage caption Аксарият мусулмонлар "Исломий давлат"ни Исломга қарши гуруҳ деб билишади\nИсломий давлат” жангарилари Ливияда қўлга олинган эфиопиялик ўттиз нафар насроний қатл қилинган видеони интернетга жойлаган.\nАна шу видеотасвирларда, денгиз соҳилида бир гуруҳ одамларнинг бошлари таналаридан жуда қилингани кўрсатилади.\nИккинчи бир гуруҳ одамларни эса чўлда бошларидан отиб ташлайдилар.\nВидеода айни қатл қилинганлар Эфиопия Черковининг аъзолари экани айтилади.\nҚарийб ярим соатлик видеода “Исломий давлат”нинг медиа қанотига тегишли расмий нишон ҳам кўринади.\nФеврал ойида “Исломий давлат” Ливия насронийларини қатл қилганда туширилган видеосини тарқатган эди.\n“Исломий давлат” хақида маълумотнома\n"Исломий Давлат" (ИД) - Сурия шарқи ва Ироқ шимоли ҳамда ғарбида йирик ҳудудларни назорат қилаётган радикал исломий гуруҳдир.\nТарафдорлари Абу Бакр ал-Бағдодийни Халифа Иброҳим деб аташади.\nИД илдизлари марҳум Абу Мусаб аз-Зарқовийга бориб тақалади.\n2002 йилда Тавҳид ва ал-Жиҳод ташкилотига асос солган иорданиялик Зарқовий орадан бир йил ўтиб, Усома Бин Лодинга қасамёд қилади ва "Ироқдаги Ал-Қоида" (ИАҚ) ни тузади.\n2006 йилда Зарқовийнинг ўлимидан сўнг ИАҚ Ироқ Исломий Давлати (ИИД)ни тузди.\nАҚШнинг Ироққа қўшимча кучлар юбориши ва Сунний араб қабилаларидан ташкил топган "Саҳва" ("Уйғониш") кенгашлари ИИД ни анча заифлатди.\n«Исломий давлат» диний ва миллий озчиликларни нишонга олган\n2013 йилнинг апрелида Бағдодий ўзининг Ироқ ва Суриядаги кучларини қўшиб, Ироқ ва Шом Исломий Давлати тузилганини эълон қилди (ИШИД). Ан-Нусра ва Ал-Қоида раҳбарлари ушбу қарорни рад этдилар, аммо Бағдодийга содиқ жангчилар ан-Нусрадан ажралиб чиқиб, ИШИДнинг Сурияда қолишини таъминлашди.\nБошни танадан жудо қилиш ва ёппасига қириш усуллари душманларни террор қилиш мақсадида ишлатилган.\n«ИД» аъзолари сунний Исломнинг ашаддий талқинини қабул қилишган ва ўзларини якка-ю ягона ҳақиқий мусулмонлар, деб билишади. Уларга кўра, бутун дунё Исломни йўқ қилишга бел боғлаган кофирлардан иборат. Улар бошқа мусулмонлар ва номусулмонларга қарши ҳужумларни шу билан оқлашади.\nСаудия Арабистонининг “Исломий давлат”га қарши жиҳоди\nИсломий Давлат Дамашқдаги қочқинлар жамлоғига кирди\n'Исломий Давлат' яна 45 кишини тириклайин ёқиб ўлдирди'\nСанодаги ҳужумларни “Исломий давлат” амалга оширганини даъво қилди\nЖиҳод мавсуми: 'Исломий Давлат'нинг оёғи Марказий Осиёга етадими?\nРоссия 'Исломий Давлат'ни террорчи деб топди\n“Исломий давлат”нинг жинсий қуллари\n25 Декабр 2014


Усама бин Ладеннинг қотили ОАВга ишга кирди | IDROK.UZ\nУсама бин Ладенни отиб ўлдирган АҚШ махсус хизматларининг собиқ ходими Роб О’Нил Fox News каналида иш фаолиятини бошлади, деб айтилмоқда телеканал сайтида.\nРоб О’Нил кундузги вақт ва прайм-таймда эфирга узатиладиган дастурларда ўзининг ҳарбий тажрибаси билан ўртоқлашади.\n“Роб О’Нил – Америка қаҳрамони, у бутун умрини мамлакатимизга хизмат қилишга ва бизнинг эркинликларимизни ҳимоя қилишга бағишлаган”, деб айтди Fox News телеканалининг раиси ва бош ижрочи директори Рожер Эйлс.\nРоб О’Нил Team Six номи билан машҳур бўлган “денгиз мушуклари” гуруҳининг қўмондони бўлган. Гуруҳ 400 дан ортиқроқ ҳарбий вазифаларни бажарган. О’Нил 50 дан ортиқ жанговар мукофотлар билан тақдирланган. У 2012 йилда ҳарбий хизматдан бўшаган.\nМаълумот учун, Усама бин Ладен 2011 йилнинг май ойида Покистоннинг Абботобод шаҳри яқинидаги бошпанасида йўқ қилинган. Жасад экспертиза қилингандан кейин, “Ал-Қоида” бошлиғи денгизга ташланган.


Буюк Британия Осиёда ҳарбий мавқеини оширади – ОАВ | Qalampir.uz\nБуюк Британия Осиёда ҳарбий мавқеини оширади – ОАВ\nОлам\t04 Июль 18:51 4301\nБуюк Британия Осиёдаги ҳарбий мавқеини ошириши ва Хитойни тийиб туриши учун бир қатор бошқа чораларни кўриши мумкин. Financial Time (FT) газетасининг бугун, 4 июль куни хабар беришича, бундай режалар шу ҳафта Лондонда Буюк Британия Вазирлар Маҳкамаси аъзолари билан Бирлашган Қиролликнинг қуруқликдаги, денгиз флоти ва ҳаво кучлари қўмондонлари томонидан муҳокама қилинди.\nНашрнинг таъкидлашича, ХХР таҳдиди Британия миллий мудофааси ва ташқи сиёсат стратегиясини кўриб чиқишда асосий мавзулардан бирига айланади. Ҳужжатнинг нашр этилиши янги коронавирус пандемияси туфайли қолдирилди ва энди у кузда тақдим этилиши керак. Унда Пекиннинг қўшнилари – Сеул ва Токио билан ҳамкорликни кенгайтириш тавсия этилади. Лондонда улар киберхавфсизлик ва ХХР билан гибрид қарама-қаршиликка тайёрлик масалаларига кўпроқ эътибор беришлари кутилмоқда, аммо тўғридан-тўғри қуролли тўқнашув эҳтимолдан йироқ.\nБритания парламентининг мудофаа қўмитаси раҳбари Тобайас Эллвуд нашрга айтганидек, Лондон Пекин билан муносабатларни "тубдан қайта тиклаши" керак. Шунингдек, у пандемиянинг молиявий оқибатлари туфайли қуролли кучлар ва мудофаа учун сарф-харажатлар сонини камайтиришдан мамлакат раҳбариятини огоҳлантирди.\nҲарбий экспертлар, шунингдек, иккита янги Англия самолёт ташувчиларини - Prince of Wales ва Queen Elizabeth’ни қайта жиҳозлаш зарурлигини таъкидламоқда. Истеъфога чиққан британиялик генерал Ричард Барронс таъкидлаганидек, Хитойнинг арсеналида самолёт ташувчиларини йўқ қилиш учун мўлжалланган қуролга эга. Бу эса Буюк Британиянинг Жанубий Хитой денгизидаги кучини намойиш этиш имкониятини сезиларли даражада чеклайди.\n18 Октябрь 12:10 43198\n18 Октябрь 15:38 29597\n18 Октябрь 23:33 25375\n19 Октябрь 11:15 21856\n19 Октябрь 20:43 21108


Мудиралар иддаосига кўра, суратдаги уйлар улардан йиғилган пулга таъмирланмоқда\nНукус шаҳридаги болалар боғчалари мудиралари иддаосига кўра, “Обод маҳалла” дастурига тушган “Ҳаво йўли” маҳалласини ободонлаштириш учун улардан 150 минг сўмдан пул йиғиб олинган. Озодликка боғланган мудираларга кўра, улардан йиғилган пулга 120 та уйнинг фасади таъмирланмоқда. Аммо, Нукус шаҳар Халқ таълими бўлими мулозими боғча мудиралари иддаосини инкор қилди.\nОзодликка боғланган нукуслик мудираларга кўра, август ойи бошида шаҳардаги болалар боғчаларидан “Обод маҳалла” дастури учун 150 минг сўмдан пул йиғиб олинган.\n“Июль ойи охирида “Обод маҳалла” дастури бўйича махсус йиғилиш ўтказилиб, Нукус шаҳар Халқ таълими бўлимига Аэропорт кўчасидаги 120 та уйни таъмирлаш топширилди. Бу уйлар “Обод маҳалла” дастурига кирган уйлар экан. Халқ таълими бўлимининг Мактабгача таълим бўлими раҳбарияти эса Нукусдаги боғча мудираларидан 150 минг сўмдан йиғиб олди”, дейилади Озодликка йўлланган мактубда.\nНукусдаги болалар боғчаларидан бирининг мудираси исмини очиқламаслик шарти билан Озодликка айтишича, мудиралар ўзларига тазйиқ бўлишидан қўрқиб, пул беришга мажбур бўлишган:\n“Биз пул бермасак, кейин келиб, боғчаларимизни текширишади. Биринчи бўлиб, кухняни текширади. Топишади бирор муаммо. Шунинг учун ҳаммамиз қўрқамиз. 150 минг сўмдан бердик. Шаҳарда 51та боғча бор. Менимча ҳаммасидан йиғилди. Биздан йиғилган пулга Горононинг ўзи ўша уйларни таъмирлаяпти”, дейди нукуслик мудиралардан бири Озодлик билан 9 август кунги суҳбатда.\nОзодликка боғланган бошқа бир мудирага кўра, гап “Обод маҳалла” дастурига киритилган Нукусдаги “Хауа жолы” (Хаво йўли) маҳалласиги уйларни таъмирлаш ҳақида кетмоқда.\n“Шу “Хауа жолы” маҳалласидаги уйларни таъмирлашда Гороно ходимлари иштирок этаяпти. Гороно таркибида эксплуатация бўлинмаси ташкил қилинган. Бу бўлинма мактабгача таълим муассасаларидаги сантехника ва электр ишларини қилиши керак. Лекин бу бўлинма боғчалар қолиб, кўчада бировларнинг уйида ишлаб юрибди. Бўлинмага ажратилган "Дамас" ҳам кўча хизматида. Бу ёқда биз - мудираларга сантехника ва электр ишларини чўнтагимиздан сарфлаб қилдирмоқда”, дея сўзларига видео ва суратларни илова қилади нукуслик мудира.\nМудира иддаосича, видео-суратларда акс этган кўча “Хаво йўли” маҳалласидаги кўча бўлиб, у ерда ишлаётган кишилар шаҳар халқ таълими бўлими ходимларидир.\n“Боғчалар нега бировларнинг уйини таъмирлаши керак?", дея савол қўяди Озодликка боғланган нукуслик мудиралар.\nНукус шаҳар Халқ таълими бўлимининг Мактабгача таълим бўлими бошлиғи Кенесбой Сайдуллаев Озодлик билан суҳбатда “Обод маҳалла” дастури учун боғча мудираларидан пул йиғилганини инкор қилди.\n- Ҳеч нарса йиғганим йўқ. Ҳеч қанақа “Обод маҳалла”га ёрдам бераётганим йўқ, - деди Кенесбой Сайдуллаев.\nАйни пайтда Сайдуллаевга кўра, “Обод маҳалла” дастури доирасида “Хаво йўли” маҳалласидаги 2 та боғча: 5- ва 45-болалар боғчалари ҳам ободонлаштирилмоқда. Бироқ Сайдуллаев ушбу боғчаларни ободонлаштириш давлат бюджети томонидан амалга оширилаётганини таъкидлади.\n- “Обод маҳалла”нинг ичида 2та муассасам бор. Шу ерда назоратда юрибман холос. Штабга ҳар куни кечқурин ва эрталаб маълумот бераман. Қанча қурилиш бўлаяпти, қандай ишлар бўлаяпти? Мана шунинг ҳисоботини қиламан. Бу боғчаларнинг таъмири учун маблағ бюджет томонидан. 5-боғча учун 592 миллион сўм, 45-боғча учун 560 ми, 570 миллионми шунақа, деди Кенесбой Сайдуллаев.\nПрезидент Мирзиёев томонидан жорий йил 27 июнь куни имзоланган “Обод маҳалла” дастурига оид махсус қарорга мувофиқ, Нукус шаҳрида иккита маҳалла: “Бос тобе” ва “Хауа жолы” маҳаллалари 2018 йил давомида ободонлаштирилиши лозим. 2019 йилда эса Нукусда яна 3та маҳалла ободонлаштирилади.\nРасмий қарорга кўра, Нукусдаги 5 та маҳаллани ободонлаштириш учун жами 3-54,3 миллиард сўм сарфланиши режаланган бўлиб, бу халқаро молия институтлари, республика бюджети, мақсадли жамғармалар, “Маҳалла” жамғармаси, тармоқ корхоналар маблағлари ва тижорат банклари кредитлари ҳисобидан амалга ошириш кўзда тутилган.\nЖорий йил май ойида наманганлик ўқитувчилар “Обод қишлоқ” дастурини молиялаш учун уларга ўлпон солинганидан шикоят қилишганди.\nНаманган вилояти Тўрақўрғон тумани Халқ таълими бўлими раҳбари муовини Абдурасул Бойматов Озодлик билан суҳбатда “Обод қишлоқ” дастури учун пул туман ҳокимининг фармойишига кўра, нафақат мактаб ўқитувчилари, балки бошқа бюджет ташкилотлари ходимларидан йиғилаётганинини тасдиқлаганди.


Компьютердаги ўчирилмаётган файлни «мажбуран» ўчирамиз - Terabayt.Uz\nКомпьютердаги ўчирилмаётган файлни «мажбуран» ўчирамиз\nАйрим ҳолларда турли сабабларга кўра, Windows операцион тизимли компьютер ёки ноутбукда бирор файлни ўчириш имкони бўлмайди. Одатда бу каби ҳолларда файлни ўчиришни буюрганингизда, уни ўчира олмаган тизим сизга икки хил жавобдан бирини беради. Қуйида шунақа вазиятларда файлни ўчириш йўлларини кўриб чиқамиз.\nЎҚИНГ: Windows’га пароль қўйиш ва уни олиб ташлаш\nАгар «Файл бошқа дастурда очиқ» бўлса...\nКўп учрайдиган варианти айнан мана шу мазмундаги ёзувли ойна қалқиб чиқади. Бу эса мазкур файлнинг Windows тизимидаги қайсидир жараён билан банд эканлигидан келиб чиқади. Одатда у шундай ёзув бўлади: «Действие не может быть выполнено, так как этот файл открыт в «(Дастур номи)».\nБундай ҳолларда шу файлни ишлатаётган дастурни ёпиш керак ва уни ўчиришга қайтадан уриниб кўриш керак бўлади. Агар ўша дастур кўриниб турган бўлса, шунчаки уни ёпиш кифоя, аммо баъзида бу дастур экранда кўринмасдан – фон режимида ишлаётган бўлади. Шунақа бўлса, «Вазифалар диспетчери» («Диспетчер задач»)ни ишга туширишга (Ctrl + Alt + Del орқали) тўғри келади. Унинг рўйхатидан ўша дастур номини топиб, устига сичқончанинг ўнг тугмачасини босасиз. Қалқиб чиққан менючадан «Снять задачу» – «Вазифани олиб ташлаш» бандини танлайсиз. Кейин эса «Вазифалар диспетчери»ни ёпиб, бояги ўчмаётган файлни ўчиришингиз мумкин.\nЯна бир томони бор: айрим ҳолларда файлни ишлатаётган дастур ҳатто «Вазифалар диспетчери» рўйхатида ҳам кўринмаслиги мумкин. Шундай бўлса, унда файллардан блокировкани олиб ташловчи чет утилиталардан бирортасини қўллашингизга тўғри келади. Масалан, бепул LockHunter дастури бунда жуда қўл келади, уни расмий сайтидан мана бу ҳавола орқали олиб ўрнатишингиз мумкин.\nLockHunter утилитасини ўрнатиб олгач, ўчириш имкони бўлмаётган файлнинг устига сичқончанинг ўнг тугмачаси билан чертасиз. Чиққан менючадан «What is locking this file?» бандини танлайсиз. Шунда LockHunter ойнаси очилади ва ундаги «Unlock It!» тугмачасини боссангиз бас – файлни «ушлаб турган» дастурлардан «бўшатиб» беради. Кейин уни ўчиришингиз мумкин бўлади, бундаям иложи бўлмаса – компьютерни битта ўчириб-ёқасиз ва файлни LockHunter билан «бўшатиш» жараёнини яна бир бор такрорлайсиз. Ўчирилган файл компьютердан буткул йўқолиб кетиши учун «Корзина»ни тозалашни унутманг.\nЎҚИНГ: CCleaner’нинг фойдали 6 та имконияти\nАгар компьютер «Отказано в доступе» жавобини берса...\nБаъзида файлни ўчира олмаслигингиз сабаби – тизимдаги ушбу аккаунтингиз (Учётная запись) ушбу ҳаракатни амалга ошириш ҳуқуқи йўқлиги бўлади. Бу каби ҳолларда Windows сизга «Отказано в доступе» деб жавоб беради. Мазкур муаммони ҳал этиш учун эса ушбу файл эгасини алмаштиришга тўғри келади. Бу жараёнда эса сизга компьютер маъмури аккаунтининг логин ва пароли керак бўлади.\nБу йўл билан файлни ўчириш ҳуқуқини қўлга киритиш учун, файл устига сичқончанинг ўнг тугмачаси билан чертасиз. Очилган менючадаги мана бу йўл билан кирасиз: «Свойства» → «Безопасность» → «Дополнительно». Шу ердаги «Владелец» бандидаги «Изменить», кейин «Дополнительно» ва «Поиск»ни танлайсиз. Рўйхатдан жорий аккаунтни топасиз ва «ОК»ни босасиз – шу билан бу файлнинг эгаси ҳозирги аккаунт бўлади.\nШундан сўнг уни оддий йўл билан ўчирасиз, шунда ҳам бўлмаса – компьютерни ўчириб-ёқасиз ва қайтадан уриниб кўрасиз.


Халқаро ҳамкорлик "KOREA SMART CARD" тажрибаси ўрганилмоқда\nЖорий йилнинг 28 август куни Ўзбекистон Республикаси Президенти Шавкат Мирзиёев мамлакатда транспорт хизматини янада такомиллаштириш, сифат жихатидан янги босқичга кўтариш масалаларига бағишланган йиғилиш ўтказган эди.\nУнда соҳани ислоҳ қилиш, аҳолига транспорт хизмати кўрсатишда замонавий технологияларни жорий этиш, бунда соҳага оид хориж тажрибасини ўрганиш, бунинг учун ривожланган мамлакатларнинг етакчи компанияларини жалб этиш масаласи ҳам кўриб чиқилган эди. Шундан келиб чиқиб, "Тошшаҳартрансхизмат" акциядорлик жамияти хорижий компания ва фирмалар билан музокаралар олиб бормоқда. Бунинг натижаси ўлароқ пойтахтда транспорт соҳасини тубдан такомиллаштириш, айниқса, электрон тўлов тизимини йўлга қўйиш режалаштирилган. Хусусан, мунтазам фойдаланиш мумкин бўлган ягона тўлов карталарини жорий этиш, жамоат транспортларида замонавий ва янги хизмат турларини йўлга қўйиш ва бошқа хизматларни жорий этиш назарда тутилган. Бунинг учун хорижлик ҳамкасблар тажриба алмашиш, малака оширишни йўлга қўйиш, замонавий технологияларни амалиётга жорий этиш бўйича ҳамкорлик қилиш ҳам келгусидаги саъй-ҳаракатлар режасидан ўрин олган.\n"Тошшаҳартрансхизмат"АЖ биносида жамият раҳбарияти ҳамда Тошкент шаҳар ҳокимлиги вакиллари иштирокида Жанубий Кореа республикасининг "Korea Smart card" Co.Ltd компанияси вакиллари билан учрашув бўлиб ўтди. Суҳбат жараёнида компания вакилларини мамлакатимиз, хусусан, пойтахт Тошкент шаҳрида транспортга бўлган эҳтиёж, уни қоплаш имкониятлари ва келгусидаги режалар билан таништирилди. Ўз навбатида "Korea Smart card" Co.Ltd компаниясининг юртимиз транспорт тизимини янада яхшилаш, унга замонавий технологияларни олиб кириш борасидаги таклифлари ҳам тингланди.\nБундай музокаралар яна қатор хориж компаниялари билан ўтказилиши режалаштирилган. Улар орасидан аҳолига қулайлик яратиш мақсадида энг мақбул ва маъқулини танлаб, ҳамкорлик йўлга қўйилади.\nXozir saytda 2458 mehmon


Гитеш Шарма: Ўзбекистон билан ўзаро алоқаларимизни янги босқичга кўтаришни даврнинг ўзи талаб қилмоқда - Халқ сўзи\n10:14 25 Апрель 2019 Жамият\nСаид Раҳмонов, «Халқ сўзи online» учун Деҳлидан хабар қилади.\nАйтиш жоизки, мазкур тадбир 2019 йилнинг январь ойида Самарқанд шаҳрида ўтказилган Ҳиндистон - Марказий Осиё мулоқотининг Афғонистон иштирокидаги йиғилишида эришилган келишувга кўра ташкил этилди.\nТадбир иштирокчиларини Ҳиндистон ташқи ишлар вазири ўринбосари Гитеш Шарма қабул қилди ва ўзаро муносабатларни ривожлантириш борасидаги фикр-мулоҳазалари билан ўртоқлашди.\nЎзбекистон ва Ҳиндистон ўртасидаги дўстона муносабатлар кейинги пайтда жуда фаоллашди. Ярим йил ичида икки марта олий даражадаги учрашувлар бўлиб ўтгани ўзаро алоқаларнинг янги босқичга кўтарилганидан далолат беради.\n«Бизни минтақа, жумладан, Ўзбекистон билан қадим тарихий ва маданий алоқалар боғлаб туради. Шу билан бирга, бизнес муносабатлар, «people to people» форматидаги мулоқотлар, инвестициявий ҳамкорликни ривожлантириш орқали ўзаро алоқаларимизни янги босқичга кўтаришни даврнинг ўзи талаб қилмоқда», деди жаноб Гитеш Шарма.


14:10, 21.09.2020 // 48836\nКоронавирусга қарши кураш штаби аъзоси грипп ва коронавируснинг дастлабки аломатларини фарқлаш борасида тавсия берди\nКоронавирусга қарши кураш штаби аъзоси Севара Убайдуллаева АОКА ҳузуридаги штабда ташкил этилган брифингда коронавирус ва грипп касалликларининг ўхшаш аломатлари ҳақида маълумот берди.\nМавзуга доир: ЎРВИ аломатлари бўлмаган беморларда пневмония қандай аниқланиши айтилди\nЖумладан, мутахассис «Грипп билан оғриганимда ҳеч қачон тана ҳароратим кўтарилмайди. Ҳозирда менда кўп миқдорда сўлак ажралиши, баъзан эса, айниқса ухлаш олдидан йўтал кузатилмоқда. Грипп ёки COVID-19 билан касалланганимни қандай фарқлашим мумкин?», деган саволга қисқача жавоб бериб ўтган.\nГрипп ва коронавируснинг кечишида умумий аломатлар ва фарқлар мавжуд. Уларни беморнинг шикоятларига қараб ҳам аниқлаш мумкин, кейин эса шифокор синчковлик билан кўрикдан ўтказиши лозим. Коронавируснинг енгил ёки аломатсиз шаклларида баъзи беморларда тана ҳарорати чиқмаслиги эҳтимоли бор.\nИккала касалликда ҳам ҳарорат 38 даражага чиқса, бу меъёрий ҳолат саналади, чунки ҳар икки касалликнинг бошланишида ҳам вирус организмга тушса, инсон организми (болалар ва катталарда) вирусга қарши иммунитет ишлаб чиқаради. Бу ушбу инфекцияларга қарши иммунитет ишлаб чиқариш учун оптимал ҳарорат саналади. Бундай вазиятда кузатув ҳамда аломатларга қараб даволашни бошлаш учун оилавий шифокор ёки педиатрга телефон орқали мурожаат қилиш лозим.\nУшбу касалликларнинг ҳар иккисида муҳим компонентлардан бири бу касалликка чалинган бемор билан мулоқот қилган ёки қилмаганлик саналади. Бу кўрсатмалар мутахассисларга дастлабки тарзда ташхис қўйиш, ташхисни аниқлаш учун шифокорнинг тест ёки таҳлиллар (қон таҳлили, сийдик таҳлили ва ҳоказо) топширишга йўналтиришида қўл келади.\nБундай ҳолатларда ҳар куни телефон орқали шифокор назоратида бўлиш талаб этилади, чунки касалликларнинг ҳар икки турида ҳам аломатлар минимал бўлиш билан бошланиши, бироқ яширин ўзгаришлар 7-10 кундан сўнг ўзини кўрсатиши мумкин.\nКоронавируснинг оғир ва енгил шакли билан касалланиб тузалган беморларда қандай аломатлар сақланиб қолиниши мумкинлиги айтилди\nАллергия фонида келадиган коронавирус касаллиги нафас сиқиши каби аломатларга олиб келиши мумкинлиги айтилди\n23:36, 18.10.2020 // 119362\n22:51, 18.10.2020 // 119222\n18:24, 18.10.2020 // 106289\n10:59, 18.10.2020 // 101900\n09:12 Кеча // 82002


“ABC Kids” болалар боғчаси – кичик одамлар учун катта имкониятлар - UzNews.uz\nҚулай шароит, болаларни мактабга тайёрлаш бўйича интенсив дастур ва ҳар томонлама ривожланиш – буларнинг барчаси сизнинг фарзандларингизни “ABC Kids” хусусий болалар боғчасида кутмоқда.\nЯхши болалар боғчасини излаётганлар учун, ота-оналарнинг барча талабларига жавоб берадиган ажойиб боғча очилди. Қулай шароит, меҳрибон ва профессионал тарбиячилар, жиҳозланган ҳамда хавфсиз бино – бу сизни “ABC Kids” болалар боғчасида кутаётган қулайликларнинг қисқа рўйхати.\nБолалар боғчаси “Ментал арифметика” бўйича дастур таклиф қилади\nБу ақлий имкониятларни ривожлантириш учун самарали дастур:\n- 4 ёшдан 16 ёшгача бўлган болаларга тўғри келади;\n- мустақиллик, ташаббускорлик ва ўзини танқидий баҳолашни ривожлантиради;\n- дунёнинг 52та мамлакатида ишлатиб келинмоқда (АҚШ, Канада, Буюк Британия, Австрия, Испания, Австралия, Япония, Малайзия, Таиланд, Хитой ва бошқалар).\n“ABC Kids” болалар боғчасига ташриф буюриб, синов дарсларига ёзилинг ва бунинг барчасига ўзингиз гувоҳ бўласиз.\n“ABC Kids”дан мактабга чуқурлаштирилган тайёрлов\nМахсус тайёрлов дастури 5 ёшдан 6 ёшгача бўлган болалар учун ишлаб чиқилган. У ўз ичига қуйидагиларни олади:\n- Ўқиш: грамматика ва тўғри ёзиш;\n- Математика: сонлар билан ишлаш ва бошқа кўплаб нарсалар;\n- Ақлий фикрлаш, эътибор ва хотирани интеллектуал ўйинлар ёрдамида ривожлантириш;\n- Талаффуз қилиш: нутқ машқлари, сўз бойлигини ошириш учун ўйинлар ва ҳикоя қилишни ўргатиш;\n- Эрудиция: атроф-муҳит ҳақида маълумот бериш, саёҳат-ўйинлар.\nДунёни болалар кўзи билан очинг ва уларга ҳақиқий болаликни совға қилинг.\nИш жадвали соат 8:00дан 18:00га қадар, шанба ва якшанба - дам олиш кунлари.\nБатафсил маълумотни +99899 827 08 88 рақами орқали олишингиз мумкин.\nМанзил: Мирзо-Улуғбек тумани, Максим Горький (Никитина) Хирмонтепа 3, 6-уй.\nAllBazar.top – фойдали харид ҳудуди


Атамбоев Қирғизистон Ички ишлар вазирлиги бош тергов бошқармасининг сўроққа чақириш ҳақидаги сўровини рад этгач, Ички ишлар вазири ўринбосари полковник Мирлан Каниметов бошчилигидаги тергов гуруҳи собиқ президентнинг қароргоҳига келади, аммо уларни ичкарига киритишмайди. Атамбоевнинг маслаҳатчиси Кундуз Жодубаева чиқиб собиқ президент терговга бормаслигини маълум қилади. Шундан сўнг собиқ президентнинг юристи Сергей Слесерёв Атамбоев Азиз Батукаевнинг ноқонуний равишда озод қилиниши бўйича иш юзасидан терговчилар саволларига ОАВ орқали жавоб беришга тайёр эканини билдирди: «Алмазбек Шаршенович ёзма кўринишда тақдим этилган саволларга жавоб беришга тайёр. Бу Атамбоевнинг очиқ хабарномаси доирасидаги жавоблар бўлади, аммо сўроқ шаклида эмас, яъни қонунни бузмаган ҳолда», дейилади адвокат баёнотида.\nАлмазбек Атамбоев ўзига қарши айбловлар жиддийлашганидан сўнг, яъни уни айбланувчи сифатида терговга чақиришганида кутилмаганда Россия президенти Владимир Путин билан учрашиш учун Москвага боради. Аслида собиқ президентнинг бошқа мамлакат амалдаги президенти билан учрашувида ажабланарли ҳеч нарса йўқ, аммо бу учрашув Атамбоевдан дахлсизлик ҳуқуқи олиб ташланганидан сўнг амалга оширилгани қизиқ ҳолат бўлганди. Бундан ташқари, мамлакатда ўз мамлакатида айланиб турган собиқ президентнинг минтақадаги энг йирик давлат раҳбари билан учрашиши кўпчиликда турли саволларни келтириб чиқаради. Ўшанда кўпчилик «Атамбоев Москвага қочиб кетди» деб ўйлади. Аммо воқеалар ривожи ундай бўлиб чиқмади ва Путин билан учашувдан кейин Атамбоев Қирғизистонга қайтиб келади. Ўшанда Атамбоевга Россияда ёки унга қўшни Беларусга ўтиб қолиб кетиш ва шу тариқа жазоланишдан қутулиб қолиш имконияти бор эди. Аммо афтидан унда қочиш режаси бўлмаган. Ёки Путин унинг фикрини ўзгартирдими, бу номаълумлигича қолди.


"Мени сайланг,мени сайланг" авжга чиқди\nСайловолди тадқиқотлари натижаларига кўра, Қирғизистондаги сайловолди рекламаларининг 80 фоизи амалдаги президент Қурмонбек Бакиевга тегишлидир.\nҚирғизистонда президентлик сайловига 9 кун қолди. Сайлов куни яқинлашгани сайин мамлакатдаги энг олий лавозимга даъвогар олти номзод¸ чўнтаги кўтарганича¸ ўзини тарғиб қилишга зўр бермоқда.\nҚирғиз матбуоти сайловни шайтон ўйинига тенглаштиради. Шайтон эса бу ўйинни пул билан бошқариб турармиш.\nШу ўринда ўзбекнинг забардаст шоири Шавкат Раҳмоннинг “сиёсат энг катта қимордир, болам” деган сатрлари ҳам ёдга тушади.\nҚирғизистон президентлигига номзодлар ҳам қирғиз матбуоти таъбири билан айтганда “шайтон ўйини”дан, ўзбек шоири мисралари билан айтганда “сиёсат аталмиш қимор”дан пулни аяшмаяпти.\n- Бакиев Қурмонбек Солиевичнинг сайловолди тарғибот жамғармаси бугунги кунда 35 миллион 568 минг 500 сўмни ташкил қилган. Шу кунгача тарғибот ишлари учун бу маблағнинг 14 миллион 704 минг 674 сўми ишлатилган.\nАтамбаев Алмазбек Шаршеновичнинг сайловолди тарғибот жамғармаси 4 миллион 502 минг 200 сўмни ташкил қилади. У тарғибот учун бу маблағнинг 4 миллион 488 минг 534 сўм 99 тийинини ишлатиб бўлган, деди Қирғизистон Марказий сайлов комиссияси расмийси Жусуп Иманалиев.\nРасмийнинг айтишича, қолган тўрт номзоднинг ҳар бири 500 минг сўм миқдоридаги тарғибот жамғармасига эга.\n“Даромадга яраша буромад” деганларидек, энг кўп маблағга эга бўлган президент Бакиевнинг тарғибот варақчалари, медиарекламалари, плакатлари ва баннерларини ҳар қадамда учратиш мумкин.\nҚирғизистон медиа вакиллиги институти ўтказган тадқиқот натижаларига кўра, сайловолди рекламаларининг 80 фоизи Қурмонбек Бакиевга тегишлидир.\nҚолган номзодлар эса камчиқимроқ бўлганлари учун тарғиботлари ҳам одмироқ.\nБироқ “пул бўлса, чангалда шўрва” деган мақол ҳамма вақт ҳам тўғри чиқавермас экан. Қирғизистон фуқаролари фақат бир номзоднинг рекламаси босимидан бездилар шекилли¸ уларнинг нақадар қонуний эканини аниқлаб беришни илтимос қилиб, сайлов комиссияларига мурожаат қилдилар.\n- Ҳаммаёқни бўёқлар билан битилган “Халқ Бакиев билан”, “Бакиев тарафдоримиз” деган ёзувлар, плакатлар ва бошқа тарғибот воситалари босиб кетган эди. Биз уларнинг нақадар қонуний эканини аниқлаб беришни илтимос қилиб, сайлов комиссияларига ариза йўллаган эдик. Шундан сўнг Бакиевнинг тарғибот воситалари анча озайиб қолди, дейди Чуй вилояти Москва туманида яшовчи Абдуқалиқ Рустамов.\nМаълум бўлишича, сайлов комиссиялари амалдаги президент ва айни пайтда президентликка номзод Қурмонбек Бакиевга тегишли тарғибот воситаларининг бир қисми ноқонуний эканини ва шунинг учун ҳам олиб ташланиши лозимлиги тўғрисида қарор чиқарганлар.\n- Бу ариза Марказий сайлов комиссияси ишчи гуруҳи томонидан ўрганиб чиқилди. Ишчи гуруҳи бу тарғибот воситаларини олиб ташлаш тўғрисида қарор чиқарди. Бу қарор бажарилди, деди Чуй вилоят сайлов комиссияси раиси Роҳат Иманбекова.\nУнинг айтишича, вилоятнинг Тўқмоқ ва Чуй туманларида ҳам Қурмонбек Бакиевнинг бир қанча рекламалари олиб ташланган. Бу эса президент-номзоднинг анчагина пулга куйиб қолганини англатади.\nБироқ, мутахассислар фикрича, президент Бакиев рекламаларининг олиб ташланиши бу номзоднинг фаол тарғибот ишларини олиб боришига халақит бермайди. Чунки кўча тарғиботидан куйган номзод Бакиев кўпроқ телевидение, радио ва газеталардан фойдаланишга ўтди.\nҚирғизистон медиа вакиллиги институти ўтказган тадқиқот натижаларига кўра, президент Бакиев айрим телеканалларнинг сайловолди тарғиботи учун ажратган вақтининг 96 фоизини сотиб олган.\nҚолган беш номзоднинг маблағи эса телевизион рекламанинг фақат 4 фоизини сотиб олишгагина етган.


СУНЪИЙ ТАҚЧИЛЛИККА ЙЎЛ ҚЎЙИЛМАЙДИ — Shahrisabzt.UZ\nДавлатимиз раҳбари республика фаоллари билан ўтказаётган ҳар бир видеоселектор йиғилишларида бугун аҳолини ўта ташвишга солаётган дори-дармон таъминоти масалаларига алоҳида тўхталиб ўтиб, бу борада сунъий тақчилликни юзага келтириш, дори-дармонларнинг нархини асоссиз ўстириб юборишдек салбий ҳолатларни олдини олиш бўйича ҳокимлар ва мутасадди ташкилотлар раҳбарлари олдига муҳим вазифаларни қуймоқдалар.\nШаҳрисабз тумани ҳокими Исроил Аманов давлатимиз раҳбарининг мана шу топшириқлари ижросини таъминлаш мақсадида бугун, яъни, якшанба куни тумандаги мавжуд дорихоналарнинг фаолиятини ўрганди. Асосан бунда дорихоналарда сотилаётган аҳоли эҳтиёжи учун ўта зарур бўлган дори-дармонларнинг нарх-наволари билан қизиқди ва бу борадаги муаммоларни ўрганди.\n— “Инсофи борнинг баракаси бўлади”, — дейди туман ҳокими Исроил Аманов дорихона эгалари билан суҳбатда. – Пандемия даврида дори-дармонларнинг сунъий тақчиллигини юзага келтириш, ёки бўлмаса уларнинг нархини асоссиз равишда ўстириб юбориш ҳам энг катта жиноят ҳисобланади. Хаттоки Президентимиз буни давлатга, халққа қилинган ҳиёнат деб баҳолаш керак, деган аччиқ, аммо ўринли фикрларни билдираяптилар. Шундай экан, халқимиз бошидан ўта оғир ва синовли даврни кечираётган бир паллада тадбиркорларимиз ҳам бунда мўмай даромад топиш ҳақида ўйламасдан, дори-дармон нарх-наволарини керак бўлса пайсайтириб, ижтимоий ҳимояга муҳтож оилаларга уларни бирмунча арзон нархларда сотсалар халқ корига ярашдек, ҳайрли ишга ўзларининг муносиб ҳиссаларини қўшган бўлишарди.\nҲозирда туманимизда 4 миллиард сўмдан зиёдроқ дори-дармон захиралари мавжуд бўлиб, энг зарур дори-дармонларнинг қўшимча захираларини яратиш ишлари жадал олиб борилмоқда. Тумандаги барча дорихона эгалари пандемия даврида дори-дармон савдоси бўйича қонун талабларини бузмаслик юзасидан огоҳлантирилган. Дори-дармон савдоси бўйича фуқаролардан тушадиган ҳар қандай мурожаатлар мутасадди идоралар ходимлари томонидан тезда ўрганилиб, агар дорихона эгаси қонун талабларини бузган бўлса, унга нисбатан тегишли жазо чоралари кўрилади.\nШуни алоҳида айтиш керакки, фуқароларимиз бугун дори-дармон таъминоти бўйича саросимага тушишарига ҳеч қандай асос йўқ.


Қорасув массивида уч йилда 116 та кўп қаватли уй қурилди - zarnews.uz\nҚорасув массивида уч йилда 116 та кўп қаватли уй қурилди\nКейинги йилларда аҳолининг уй-жойга бўлган эҳтиёжларини ҳисобга олиб, янги турар жой массивлари ташкил этилаётгани халқимизни кўп йиллардан буён қийнаб келаётган масалага ижобий ечим бўлди.\nЖумладан, Самарқанд шаҳрининг учта ҳудудида замонавий кўп қаватли уй-жойлар қуриш белгиланган бўлиб, Қорасув массиви уларнинг дастлабкисидир. 2018 йилдан мазкур массивда замонавий шаҳарсозлик андозалари асосида кўп қаватли уйлар қурилишига киришилди. “Agromir Buildings” масъулияти чекланган жамияти томонидан бу ерда 16, 15, 14 ва 12 қаватли жами 47 та турар жой қурилди. Уларда 3 минг 588 та хонадон бор.\nТурар жойларнинг фасади уч қаватли қопламадан иборат бўлиб, бу хонадонлар қишда иссиқ, ёзда салқин бўлишини таъминлайди. Биноларга видеокузатув тизими, юқори технологияли ёнғин хавфсизлиги ускуналари ўрнатилган. Ҳар бир хонадон алоҳида иситиш қозони билан жиҳозланган. Уйлар эгаларига тайёр ҳолда топширилмоқда.\nҚорасув массивида қурилган кўп қаватли уйлар сони бугунга келиб 116 тага етди. Шунингдек, бу ерда 1 минг 600 ўринли мактаб, 120 ўринли болалар боғчаси, маҳалла фуқаролар йиғини биноси, савдо дўконлари, ўйин ва спорт майдончалари барпо этилди. Жорий йилда яна 7 та 16 қаватли, 2 та 25 қаватли уйлар қурилмоқда.\nТеглар: кўп қаватли уйлар Қорасув массиви\nҚулаган кўп қаватли уй остидан тирик қолганлар топилишига умид бор\n2021-2022 йил куз-қиш мавсумигача Самарқандда 294 та кўп қаватли уй таъмирланиши керак. Бугунги ҳолат қандай?


Уламолар маникюр ҳақида фатво чиқаришди - Fitrat.uz\nБош саҳифа / Хабарлар / Уламолар маникюр ҳақида фатво чиқаришди\nNoyabr 8, 2018\tУламолар маникюр ҳақида фатво чиқаришдиda fikr bildirishni o'chirish 229 Кўришлар\nДар ул-улум Ҳинд Ислом академияси муслималарга тирноқдаги лак билан намоз ўқиш мумкин эмаслигини яна бир бора эслатиб қўйди. Музаффарнагар аҳолисининг тирноқдаги лаклар ҳақидаги саволига нисбатан шайхлар фатво чиқаришди.\nМурожаат қилувчилар аёллар тирноқларини бўяб юриши, тирноқларни узун қилиб ўстириб юриш мумкин ёки мумкинмаслигини сўрашди.\nСаволга жавобан ҳинд уламолари лак унинг таркибида ҳаром моддалар бўлмаса мумкинлиги, лекин тирноқдаги лак билан муслима намоз ўқий олмаслиги, чунки таҳорат олганда тирноқларнинг остига сув ўтмайди. Шунинг учун намоздан олдин тирноқдаги лакларни ўчириб ташлаш талаб этилади. Мусулмонлар кунига 5 маҳал намоз ўқишларини ҳисобга оладиган бўлсак, лакни қўйиб, уни ўчириш учун кимёвий бирлашмадан шунчалар тез-тез фойдаланиш саломатлик учун зарар келтириши мумкин.\nШунингдек, уламолар эркаклар ҳам, аёллар ҳам тирноқларини узун қилиб ўстириб юриш мумкин эмаслигига тушунтириш бердилар, уларни 40 кундан ортиқ муддат давомида ўстириб юриш тақиқланади, дея хабар беради IslamNews.\nЎз ўрнида, Сахаранпурлик Саид Исҳоқ Гаура муслималарга лак ўрнига хнадан фойдаланишни тавсия қилди.\nАввалги Чўчқа нимтасини масжид остонасига “жойлаб кетишди”\nКейинги Ўрта ер денгизида ҳалок бўлаётган мигрантлар


Каъба ичида туғилган зот – oliymahad.uz\nКаъба ичида туғилган зот\nСизнинг қўлингизда у киши тўғрисида бирор-бир ҳужжат борми? Лекин тарих у кишини Маккаи Мукаррамада таваллуд топганлигини ўз дафтарига зархал ҳарфлар билан ёзиб қўйган. Бир куни у зотнинг онаcи ҳомиладор ҳолатда бир гуруҳ тенгдош аёллар билан Каъбанинг ичига тамоша қилиш учун кирди. Каъба ўша куни қандайдир сабаб билан очиқ эди. Тўсатдан Каъбанинг ичида у аёлни тўлғоқ тутди ва чиқишга улгурмасдан, ранглари оқариб ўша жойда кўзи ёриди. Туғилган бола мўъминларнинг онаси Хадича розияллоҳу анҳонинг жиянидир.\nБу фарзанд ҳурматли, аслзода оилада туғилгани сабабли ақлли, шарафли ва фазилат эгаси бўлиб улғайди. У зот улғайгач, ўз қавмига бошлиқ этиб тайинланди. Жоҳилият даврида ўз молидан Байтуллоҳ зиёратчиларига мукофатлар ажратарди.\nИслом келиб инсонлар залолат ботқоғидан ҳидоят нури томон ошиқаётган бир пайтда, у зот Расулуллоҳ соллаллоҳу алайҳи васалламнинг ишончли дўстларидан бирига айланишига қарамай иймон неъматидан бебаҳра эди. Бу саҳоба Расулуллоҳдан беш ёш катта бўлишларига қарамасдан Сарвари коинотни дўст тутиб, у кишининг суҳбатлари-ю мажлисларидан роҳатланарди. Расулуллоҳ соллаллоҳу алайҳи васаллам бу муҳаббат соҳибининг севгисига севги ва садоқатига садоқат билан жавоб қайтарарди.\nПайғамбаримиз соллаллоҳу алайҳи васаллам у кишининг аммалари Хадижа розияллоҳу анҳога уйланганларидан кейин қариндошлик ришталари янада мустаҳкамланди. Аллоҳ таоло шундай заковатли ақл ато этган ва Расулуллоҳ билан қариндош бўлган, Расулуллоҳ ҳидояти билан ҳидоятланган, у кишининг даъватини тасдиқ қилган аввалги мўъминлардан бўлиши керак эди. Лекин бу Аллоҳнинг иродасидир. Шунинг учун ҳам у киши нубувватга йигирма йил бўлганидан кейин иймон неъмати билан сийланди. Биз у зотнинг исломга киришидан ажабланганимиз каби, у кишининг ўзлари ҳам бу ишдан ажабланар эди. Исломга кирибоқ иймон ҳаловатидан роҳатланарди ва Аллоҳга ширк келтириб, Набийсини ёлғонга чиқариб ўтказган умрининг ҳар лаҳзасига қаттиқ афсусланадиган содиқ саҳоба Ҳаким ибн Ҳизомдир.\nИсломга кирганидан кейин, бир куни ўғли у кишини йиғлаётган ҳолатда кўриб: “Нима сизни йиғлатди?!”, деди. У киши: “Эй болам кўп нарсалар мени йиғлатмоқда. Биринчиси исломимнинг кечикишидир. Ана ўша нарса мени кўплаб яхши нарсаларда кечикишимга сабабчи бўлган. Мен ерни тўлдиргудек олтинни садақа қилсам ҳам мендан олдин исломга кирганлар эришган нарсаларнинг бирортасига ҳам эриша олмайман. Сўнг Аллоҳ таоло менга Бадр ва Уҳуд жангларида нажот берди. Ўша куни ўзимга ўзим: “Бундан кейин Расулуллоҳга қарши турган ҳолда Қурайшга ёрдам бермайман. Маккадан чиқмайман. Қурайшга ёрдам бериш учун арава минмайман”, деб ваъда бердим. Шундан сўнг қачон исломга киришни қасд қилсам, Қурайшнинг обрўли, ёши катта мушрик бўлиб қолган кишиларига қарардим. Улар жоҳилият ишларини маҳкам тутгандилар. Шу сабабли уларга эргашардим ва улар билан бирга юрардим. Қанийди шуларни қилмаганимда. Мени аждодларимиз-у катталаримизга эргашиш ҳалок қилди. Шунда экан, эй болам нима сабабдан йиғламай”, дедилар.\nРасулуллоҳ соллаллоҳу алайҳи васаллам Ҳаким ибн Ҳизом каби ақл ва фаросатли кишилардан ажабланиб: “Унга қандай Ислом махфий бўлади”, дердилар. Расулуллоҳ уни ва унинг йўлидаги кишиларни тезроқ исломга киришларини умид қилардилар.\nМаккаи Мукаррама фатҳ қилинган кечада Расулуллоҳ соллаллоҳу алайҳи васаллам саҳобаларига: “Маккада тўрт киши борки, мен уларни ширкдан холи бўлишини ва исломга киришини хоҳлайман”, дедилар. Шунда У Зотга: “Улар ким эй Аллоҳнинг Расули”, дейишди. У киши: “Аттоб ибн Усайд, Жубайр ибн Мутъим, Ҳаким ибн Ҳизом ва Суҳайл ибн Амр”, дедилар. Аллоҳ таолонинг фазли билан буларнинг барчалари исломга киришди.\nРасулуллоҳ Маккани фатҳ қилиб кирган пайтда, Ҳаким ибн Ҳизомни ҳурматлашдан бошқа барча нарсадан юз ўгириб, жарчига:\n“- Ким Аллоҳдан ўзга илоҳ йўқлигига ва Муҳаммад Унинг қули, элчиси эканига иймон келтирса, у омондадир;\n– Ким Каъбанинг олдида қуролини ташлаб ўтирса у омондадир;\n– Ким Каъбанинг эшигига осилиб олса у омондадир;\n– Ким Абу Суфённинг ховлисига кириб олса у омондадир;\n– Ким Ҳаким ибн Ҳизомнинг ховлисига кириб олса у омондадир”, дейишга буюрдилар.\nҲаким ибн Ҳизомнинг ховлиси Каъбанинг паст тарафида, Абу Суфённинг ховлиси эса Каъбанинг тепа тарафида эди.\nҲаким ибн Ҳизомнинг исломи унинг қон-қонига сингиб кетди. Ўзига-ўзи жоилият даврида қилган ҳар садақа қаршисига бир садақа қилишни аҳд қилиб, шу ишни қилди.\nҲаким ибн Ҳизом Расулуллоҳдан шу сўзларни эшитгач, шундоқ деди: “Эй Аллоҳнинг Расули сизни ҳақ билан юборган Аллоҳга қасамки, сиздан кейин бирор кишидан бирор нарса сўрамайман ва бирор кишидан бирор нарса олмайман ҳам”, деди. Ҳаким ибн Ҳизом ўз сўзида турди ва умрининг охиригача ҳеч кимдан бирор нарса олмади.\nАбу Бакр Сиддиқ розияллоҳу анҳу халифалик даврида кўп бора Ҳаким ибн Ҳизомни байтулмолдан ўз улушини олишини сўраган ва у киши ҳар гал бош тортганлар. Халифалик ҳазрати Умар розияллоҳу анҳу даврларига келганда ҳам Ҳаким ибн Ҳизом байтулмолдан ўз улушини олишдан бош тортди. Ҳазрати Умар розияллоҳу анҳу бир куни инсонларга: “Эй мусулмонлар жамоаси гувоҳлик бериб айтаманки, мен Ҳаким ибн Ҳизомни ўз молини олишга чақирдим ва у бош тортди”, деганлар.\nҲаким ибн Ҳизом розияллоҳу анҳу мана шундай намунали ва баракали ҳаёт кечириб, фоний дунёдан боқий дунёга риҳлат қилдилар.\n187700cookie-checkКаъба ичида туғилган зотno\nОлдингиРАСУЛУЛЛОҲНИ СЕВГАЙСИЗКейинги“Ўттиз йил таом ҳозирлаб ундан ўзим ҳеч истеъмол қилмаганман”


Бейонсе визажистидан 6 гўзаллик маслаҳатлари\nТаниқли визажист Сэр Жон мижозлари қаторига кирадиган юлдузлардан хонанда Бейонседан ташқари, моделлар Иман, Жоан Смоллс ва Карли Клоссларни санаб ўтишимиз мумкин. Барча унинг мижозлари ўз ташқи кўринишларидан жуда мамнун. Бугун Сизлар учун Сэр Жондан 6 гўзаллик маслаҳатлари.\n1. Тери парвариши\nВизажист юз терисини ҳафтасига икки маротаба скраб ёрдамида тозалаб туриш жуда муҳимлигини таъкидлайди. Сэр Жоннинг сўзларига қараганда, бу эпидермис қаватини янгиланишини тезлаштиради ва тонал кремлар ҳамда консилерлардан камроқ фойдаланиш имконини беради. Визажистнинг айтишича Бейонсе деярли бу воситалардан фойдаланмас экан.\nШунингдек Сэр Жон юз терисини кремни аямасдан намлантириб, терига тўлиқ сингиб кетишини кутмасдан макияж учун енгил асос суртишни маслаҳат беради.\n2. Бронзер танлаш\nСэр Жон тери рангидан келиб чиқиб бронзер танлашни маслаҳат беради. Агар терингиз тилла ранг тусда бўлса, сизга зайтун тусдагиси тўғри келади. Оқбадан қизлар эса игарранг сифат ярим шаффоф суюқ бронзер олганлари маъқул. Визажист ҳатто қорамағизлар ҳам бронзердан фойдаланишлари керак деган фикрда. Бу восита учун стратегик зоналар: Т-зона, ёноқлар ва ияк ости ҳудудлар.\nСэр Жон бронзер терига илиқ тус бериб, суратларда жуда чиройли кўриниш ҳосил қилишига ишончи комил.\n3. «Жилолантирувчи» воситалардан фойдаланиш\nВизажист қошлардан тепа қисмга, ёноқлар устига, қаншар бўйлаб ва ияк марказига суюқ хайлайтер суртишни маслаҳат беради. Бу воситани бармоқлар ёки спонж ёрдамида бажариш мумкин. Асосийси восита жуда ёрқин ялтироқларсиз, енгил жилолантирувчи заррачаларга эга бўлиши керак.\n4.Рангингизга мос ёноқ ёғупаси танлаш\nОқ юзли қизларга визажист оч пушти рангдаги, буғдой ранглиларга – шафтоли рангли, қорамағиз қизларга эса ёрқин пушти рангдаги ёғупасини танлашни маслаҳат беради.\nСэр Жон кўпинча крем текстурали ёғупалардан фойдаланади, чунки бу ёғупалар табиий кўринади. Илҳомлантирувчи намуна сифатида визажист спортзалидаги машғулотдан сўнг қизлар ёноқларида пайдо бўладиган қизилликни келтиради.\n5. Жилосизлантиришни унутмаслик\nВизажист яна бир нарсага диққат қаратишни таъкидлайди. Юзда фақат алоҳида зоналарга жило бериш мумкин, шунинг учун бурун ва иякни катта кист ёрдамида упа билан жилосизлантиришни маслаҳат беради.\n6. Ҳар доим тушдан фойдаланиш\nВизажист учун бу мейк-ап воситаси энг асосий нарса ҳисобланади. Унинг сўзларига қараганда усиз кўзлар яланғочга ўхшаб қолади. Сэр Жон киприклари сийрак ва калталарга сунъий киприклардан фойдаланиш, ҳеч бўлмаганда бир неча қават тушь суртишни маслаҳат беради. Визажист айнан тушь яратилаётган образга қўйиладиган нуқта деб ҳисоблайди. Ҳазиллашиб Сэр Жон агар уй ёнаётган бўлса мижозига айнан тушьни тутқазишини айтади.\nНашр санаси: 01-07-2014


УСТУВОР ЙЎНАЛИШЛАР МУҲОКАМА ҚИЛИНДИ\nТуркистон вилояти "Ёшлар имконият маркази"да “Қозоғистон Республикаси Президенти Қ. Тўқаевнинг халққа Мактуби: маиший ва ижтимоий янгиланиш йўналиши” мавзуида давра суҳбати ўтди. Тадбирни Евроосиё интеграция институти билан Туркистон вилояти ҳокимлигининг ижтимоий ривожланиш бошқармаси биргаликда уюштирди. ҚР Президентининг Мактубидаги йўналишларни муҳокама қилишга бағишланган учрашувда таълим соҳаси, фахрийлар кенгаши вакиллари, ёшлар ва тадбиркорлар қатнашдилар.\nДавра суҳбати модератори, таниқли сиёсатшунос Ерлан Саиров Республика Президентининг Мактуби мамлакатдаги ижтимоий-сиёсий жараёнларнинг асосий элементи ва ижтимоий ўзликнинг янгиланиш харитаси эканлигини алоҳида таъкидлади.\n– Президент Мактуби ҳукумат ва фуқаролар орасидаги алоқанинг янги шаклини излашга, аҳоли билан яқин муносабатда бўлишнинг янги механизмни топишга ундайди. Бунда ёшлар энг фаол ва асосий куч эканига шубҳа йўқ. Мактубда ижтимоий масалалар билан бирга ижтимоий-сиёсий жараённи янгилаш, жамият билан ҳокимлик орасида мулоқот ўрнатиш масалалари қамраб олинган. Ҳеч бир жамият ёки давлат ўзгаришсиз ривожлана олмайди. Шунинг учун, биз жамиятдаги янги ўзгаришлар, ривожланиш жараёнларига тайёр туришимиз зарур. Бунинг учун миллатнинг онгини ўстириб, янги ижтимоий андазаларни ишлаб чиқиш даркор, – деди сиёсатшунос, сўнг Туркистон шаҳрининг йирик марказга айланишига ишонч билдирди.\nТуркистон шаҳар фахрийлар кенгаши раиси Ж. Қулбайимбетов Президент Қ. Тўқаевнинг Мактуби янги сиёсий даврга йўл очганини айтди. Мактубда белгиланган вазифаларни фақат муҳокама қилмай, амалий ишга кўчиш керак”, деган тўхтамга келдилар.\nДавра суҳбатида демография, таълим, ижтимоий ёрдам, уюшган жиноятчиликка қарши кураш, сиёсий либерализация, одам капиталини ривожлантириш, қозоқ халқини ишбилармонликка ўргатиш, фуқаровий жамиятни ривожлантириш, маънавият, маданият соҳаларига оид фикрлар ўртага ташланди.\nВилоят ҳокимининг матбуот хизмати., 2019-09-19, 21:46 86


Темир - бетон оқова сув тозалаш иншоотлари\nТЕМИР-БEТОН ОҚОВА СУВ ТОЗАЛАШ ИНШООТЛАРИ\nТемир - бетон оқова сув тозалаш иншоотлари: маиший ва саноат чиқинди сувларни кимёвий ва биологик тозалашга мўлжалланган.\nУшбу иншоот талаб қилинган сувни тозалаш даражаси ва мижоз ҳоҳишига кўра СБР ёки МБР технологиялари асосида қурилиши мумкин.\nТемир-бетон оқова сув тозалаш иншоотларининг лойиҳалари корхонамизнинг мутахассис муҳандис ходимлари томонидан биринчи навбатда сифатли, тежамкор ва чидамли бўлиши инобатга олинган ҳолда тайёрланади.\nМижозларимизнинг барча муаммолари чуқур ўрганиб чиқилади ва махсус ечимлар таклиф етилади.\nОбектингиздаги чиқинди сувлардан намуна олиниб таҳлил қилингандан сўнг, енг тежамкор ва самарали чиқинди сув тозалаш иншооти лойиҳаси тайёрланади.Қурилиш босқичи тугагандан сўнг фойдаланишга тайёр ҳолда топширилади.\nКорхонамиз нафақат оқова сув тозалаш иншоотларини нолдан бошлаб қуриш ишини амалга оширади, балки сотувдан кейин ҳам обектларни таъмирлаш ва бошқариш босқичларида юзага келиши мумкин бўлган муаммо ва еҳтиёжларни қондиради.\nТемир - бетон оқова сув тозалаш иншоотларинıнг сув тозалаш ҳажми жуда юқори бўлиб, мижоз хоҳишига кўра МБР ёки СБР технологияси асосида қурилиши мумкин, бундан ташқари сув ҳавзалари бетон бўлганлиги сабабли узоқ йиллар давомида хизмат кўрсатади.


Инвестор Ўзбекистондан кетмоқчи...нега?\nМуносабат майдони 08 August 2018 10:59 291\nОлмазор туманида “Оникс” акциядорлик жамиятининг ишлаб чиқариш ва ер майдонлари негизида барпо этилган “Олмазор кичик саноат зонаси” АЖ иш бошлагани, унга 50 дан ортиқ маҳаллий ва хорижлик ишбилармон бириктирилгани борасида хабар қилган эдик. Аввалбошда инвесторлар сантехника воситалари ишлаб чиқаришни йўлга қўяётгани ҳақда мамнуният билан ёзгандик. Аммо...\n“Жорий йилнинг баҳорида хитойлик тадбиркор Куан Румбо Олмазор туманидаги кичик саноат зонасидан бино олиб, Ўзбекистонда ўз бизнесини бошлаган эди”, деяа ёзмоқда ЎзА ўзининг Олмазор кичик саноат зонасидан тайёрлаган махсус мақоласида.\nМуаллиф тегишли мутасадди ва татбиркорлар билан суҳбатлар олиб бориб, масалага ойдинлик киритишга ҳаракат қилган.\n“Фикрларни тинглаб, аслида муаммо нимада, хорижий инвесторни жалб этиш борасида ҳатто Президентимиз жон куйдириб турганда МИБ ва солиқ идоралари ходимлари нимани ўйлаб бу ишларни бошлади экан, деган саволларга жавоб изладик”, дейилади мақолада.\n“Олмазор кичик саноат зонаси”АЖда улкан мақсадларни кўзлаб иш бошлаган маҳаллий ва хорижлик ишбилармонлар олдида турган бундай муаммолар уларнинг самарали иш юритишлари учун турли тўсиқлар пайдо қилмоқда. Тадбиркор хотиржам ишламас экан, қанча уринмасин ишда унум бўлмайди. Жадаллик сусаяди.\nШу боис, айни пайтда Ўзбекистон Либерал-демократик партиясининг тумандаги вакиллари томонидан “Олмазор кичик саноат зонаси“да фаолият юритаётган тадбиркорларнинг муаммолари аниқланиб, мутасадди идораларга депутатлик сўровлари юборилган.


Трамп: Россия АҚШга тиббиёт буюмлари ортилган самолёт жўнатди - 31.03.2020, Sputnik Ўзбекистон\nТрамп: Россия АҚШга тиббиёт буюмлари ортилган самолёт жўнатди\nАҚШ президенти Дональд Трамп Москва томонидан юборилган ёрдамга оид бошқа тафсилотларни очиқламаган. 31.03.2020, Sputnik Ўзбекистон\n© Sputnik / Илья Питалев / Фотобанкка ўтишПрезидент США Дональд Трамп\nАҚШ президенти Дональд Трамп Москва томонидан юборилган ёрдамга оид бошқа тафсилотларни очиқламаган.\nТОШКЕНТ, 31 мар — Sputnik. АҚШ президенти Дональд Трамп душанба, 30 март куни Россия COVID-19 пандемияси муносати билан АҚШга тиббиёт буюмлари ортилган самолёт юборганини маълум қилди.\n“Ўйлайманки, охир-оқибат янада кучлироқ бўламиз. Биз кўп нарсани ўргандик. Айтишим лозимки, кўп давлатлар билан муносабатларимиз жуда яхши. Хитой бизга баъзи бир нарсаларни жўнатди, бу жуда ажойиб эди. Россия бизга тиббиёт буюмлари тўлдирилган жуда-жуда катта самолёт жўнатди, бу ёқимли эди. Бошқа давлатлар бизга кўп нарса юборишди, мен хуш ёқадиган тарзда ҳайрон бўлдим”, - деди Америка етакчиси Оқ уйда коронавирус бўйича матбуот анжуманидаги нутқида.\nБироқ Трамп юборилган ёрдамга оид бошқа тафсилотларни очиқламаган.\nАмерика коронавирус инфекцияси билан касалланганлар сони бўйича етакчилик қилмоқда. Сўнгги маълумотларга кўра у ерда 164 мингдан зиёд коронавируснинг тасдиқланган ҳолати қайд этилган. Вафот этганлар сони 3 минг кишига яқинлашиб қолган.


Кубанинг собиқ президенти Фидель Кастро вафот этди - BBC O'zbek\nКубанинг собиқ президенти Фидель Кастро вафот этди\nImage caption Кубанинг собиқ президенти Фидель Кастро вафот этди\nФидель Кастронинг укаси президент Раул Кастронинг айтишича, коммунистик инқилоб раҳбари 90 ёшида вафот этган.\nКастро Кубани қарийб эллик йил бошқарди.\n2008 йилда каси Раулга қудратни топширган эди.\nУнинг тарафдорларига кўра, Фидель Кастро Кубани халққа қайтариб берган раҳбар эди.\nАммо Фиделни ўз мухолифларига тоқат қилмагани ҳам айтилади.\nФидель Кастронинг жасади шанба куни крематсия қилинади.\nПрезидент Раул Кастро ўз акасининг ўлими ҳақидаги баёнотни "Ғалаба томон доим олға!" деган шиор билан якунлаган.\nФидель Кастро ким эди?\nФидель Кастро Кубани деярли ярим аср давомида бошқарди. Бироқ, у қандай қилиб ўз тарафдорлари ичида садоқатни илҳомлантирди ва мухолифатни қўрқув ичида ушлаб тура олди? Би-би-си Лотин Америка хизматининг кубалик собиқ ходими Фернан Гонзалес Торрес Кастро қўли остида ҳаёт қандай бўлганини хотирлайди.\n"Мен Фидель Кастро ҳали Сиерра Маэстра тоғларида жанг қилаётган вақтида туғилганман. Ота-онам жон сақлаш учун мени кўтариб шакарқамиш далалари ичра қочишган. Ота-онам Фиделдек бошқа сиёсатчи бўлмаганини айтишарди. У жуда ноодатий, ёш, бўйи баланд ва соқолли йигит бўлган. Костюм-шим ўрнига ҳарбий устбошда юрган. У узундан узоқ маърузалар қилиш қобилиятига эга эди.Бу маърузалари билан у халқни ўзига ишонтира олган ва энг муҳими у ўзгаришлар ҳақида жону дили билан куйиниб гапирган".\nКубаликларнинг аксари ўзгаришлар ва ислоҳотларни исташарди. Кўплар халқ орасида дастакни йўқотган Батиста тизимига якун ясалиши, ҳамда эркин ва адолатли сайловлар ўтказилишини талаб қиларди.\nКастро бу хизматларни таъминлашга ваъда берди. Кўплаб ваъдаларининг устидан чиқди ҳам. Аммо ҳамма ҳам қониқмаганди.\n"Мен катта бўлаётганимда, кўпчилик Кастрони нақадар севишларига гувоҳ бўлдим. Лекин айни дамда, ўзаро суҳбатларда, баъзилар пичирлаб, ундан нақадар нафратланишларини ҳам эшитардим. Ундан ҳафсаласи пир бўлган одамлар сони тобора ошиб борди. Лекин уларнинг фикри Кубадаги воқеалар ривожини ўзгартира олмасди. Кастро ҳукумати "америка тажовузи" деб атаган мухолиф қарашларга тоқат қилмас эди.\nЖосуслик жуда кучли эди. Мудофаа ва Инқилоб қўмитаси ҳар қандай мухолиф фикрни илғаб оларди. Аввалига бу қўмиталар ҳар бир маҳалладаги Кастро тарафдорлари томонидан тузилганди, лекин бора-бора ҳамма ёппасига унга аъзо бўлишга рағбатлантирилди. Мудофаа ва Инқилоб қўмитасининг бош вазифаси ҳар қандай аксилинқилоб фаолият ҳақида полицияни хабардор қилиш эди", деб хотирлайди Гонзалес Торрес.\nКастро Кубаликларнинг камида уч авлоди ҳаётида бевосита ё билвосита устунлик қилди.\nЛекин бу шахсга сиғинишни англатмади, Кастронинг ҳайкаллари ўрнатилмади, унинг номига кўчалар, хиёбонлар номланмади ёки пул бирлигига унинг сурати босилмади.\nАйтишларича, у шахсга сиғинишдан нафратланган. Бунинг ўрнига у имкон қадар кўпроқ одамлар юрагига кириб бориш йўлида телевидение ва радиодан фойдаланган. Кастродан қочиб қутулолмасдингиз, барча каналлар ва радиостанциялар унинг маърузаларини етказарди. Ҳатто уни ёқтирмаганлар унинг маърузаларини диққат билан тинглашарди. Гонзалес Торрес ҳам унга маҳлиё бўлганди.\nImage caption Икки инқилобчи\n"На унинг тарафдорлари, на танқидчилари Кастрони кимдир ағдара олишига ишонардилар. Сиёсий намойишларда унинг тарафдорлари "Фидел, Фидел, Фидел, сиз кимсиз? Сизни ағдаришга ҳатто империалистлар ҳам ожиз!" дея хитоб қилардилар. Лекин, уни ёқтирмаганлар эса, "Бу ҳукуматни ҳеч ким ағдара олмас, лекин уни ҳеч ким самарали ишлата олмайди ҳам" дейишарди. Энди Кастро оламдан ўтар экан, мен бир нарсани англаб етаяпман. У ҳам бўлса, ота-онамдан сўнг ҳаётимга энг катта таъсир қилган инсон бу Фидел эди..."\nСССР, Ўзбекистон ва Куба\nКастронинг қудратда ўтказган аксар йилларини Совет Иттифоқи дастаклаган. Бироқ Иттифоқ қулаши билан, молиявий дастак ҳам "қуриб" қолди.\nФидел биз билан учрашиш учун кемамизга чиқди. У аввал Совет йўловчи кемаси ҳеч кўрмаган экан. У қизиқиш билан кемани кузатди ва ҳатто каравотларга ётиб кўрди. Бизда у жуда оддий, қизиқувчан ва адолатли шахс сифатида таассурот қолдирди\nВладимир Бондарчук, Совет дипломати\nЖеймс Роджерс Би-би-сининг Москвадаги мухбири бўлиб, иттифоқдан сўнгги Россиядаги вазият ҳақида хабарлар бериб турган.\nУ СССР ва Россиянинг Фидел Кастро ва Куба билан алоқаларини солиштирар экан, бу алоқалар тарихи узоққа бориб тақалишини айтади. Унга кўра, Куба Совет Иттифоқи учун душман томорқасида ўз байроғини ўрнатишдек бир нарса эди.\nImage caption Фидель Кастро Ўзбекистонда\nКариб оролларига коммунистик ғояларнинг кириб келиши, Совет Иттифоқига капитализм ҳукм сурган ярим шарга ўрнашиб олишга имкон берди.\nВладимир Бондарчук инқилобнинг мафкуравий тарафдори эди. Унинг Москвадаги Совет давридан қолган хонадонида деворга Фидел Кастронинг йирик сурати осилган. У денгиздаги ўн саккиз кунлик сафари ортидан 1961 йилда Ҳаванага келганини хотирлайди. Ҳарорат минус 20га тушадиган мамлакатдан келган одам учун Кубанинг тропик иқлими ўзга бир дунё эди. Унинг учун Фидел билан шахсан қўл сиқиб кўришиш эса... шараф эди.\n"Фидел биз билан учрашиш учун кемамизга чиқди. У аввал Совет йўловчи кемаси ҳеч кўрмаган экан. У қизиқиш билан кемани кузатди ва ҳатто каравотларга ётиб кўрди. Бизда у жуда оддий, қизиқувчан ва адолатли шахс сифатида таассурот қолдирди", дейди Бондарчук.\nБондарчук Совет иттифоқининг савдо вакили лавозимида 1960 йилларни Кубада ўтказди.\n1962 йилда Москва Кубага ўз ядровий ракеталарини ўрнатди.\n1963 йилда Фидел Кастро СССРга сафарида давомида Ўзбекистонга ҳам келади.\n1991 йилда Совет Иттифоқи қулади. У билан 20 асрда шаклланган кўпгина сиёсий ва дипломатик воқеъликлар ҳам яксон бўлди.\nЕгор Гайдар Россиядаги ўзгаришлар марказида бўлган асосий арбоблардан бири эди. У 2009 йилда оламдан ўтди. Совет адмиралининг ўғли жаноб Гайдар болалигини Кубада ўтказган.\n"Совет Иттифоқи Кубани йилига олти-етти миллиард долларга тенг ёрдам билан таъминларди. Лекин шўро тизимининг касодга учраши билан бу ёрдамни давом эттириш буткул имконсиз эди. Шундай экан, биз бу ажрашувни имкон қадар оғриқсиз қилишга уриндик".\nФидел Кастронинг саломатлиги 2006 йилда оғирлашиши ортидан, унинг укаси Раул назоратни қўлга олди.\nИкки йил ўтиб у расман президент этиб тайинланди ва шундан бери, ўз сўзларида, Куба оролидаги социализмни мустаҳкамлаш учун қатор иқтисодий ислоҳотлар дастурини тадбиқ қилаяпти.\nКуба Фиделсиз яшашга ўрганиб улгурди. У бошқарган инқилоб Фиделсиз барбод бўлиши борасидаги хавотирлар ҳам ариган.\nРаул Кастро акасидан беш ёш кичик, холос ва у билан бир сафда жанг қилган инқилобчилар гуруҳининг аъзоси.


04.06.22-БОТИР ҚОДИРОВ – Huquqbon\nБотир Қодиров <botir79@yahoo.com>\nТуе, 22 июнь 2004 16:44:12 -0700 (ПДТ)\nБисмиллаҳ, бутун оламлар роббиси бўлган Аллоҳ таолога ҳамду санолар бўлсин ва уни расули бўлган Муҳаммад (САВ)га, уларнинг оила аъзоларига ва саҳобаи икромларига Аллоҳнинг саломи ва тинчлиги бўлсин.\nАссалому алайкум, ватандошимиз Толиб ака Ёқубов.\nСоғ-саломат юрибсизми, ишлар билан чарчамасдан. Мен сиз ҳаққингизда «Озодлик» радиоси орқали кўп эшитганман. Мен сизга бир илтимос билан мурожаат қилмоқдаман. Менинг исмим Жаҳонгир Умаров, 1977 йилда Тошкент шаҳрида туғилганман. Ҳозирда АҚШнинг Виржиния штатида оилам билан яшаяпман.\nМен Америкага 1999 йил 26 февралида студент визаси билан ўқишга келганман. Бир ой ўқишда ўқидим, сўнг ҳамма ҳаражатларни қоплаш учун ишлаб юрдим. 2002 йилда шу ердаги ўзбек оила (сиёсий бошпана олган)сига куёв бўлдим. Шу орада мен бир корхонада дўстим Бекзод Юсупов билан ишлардим. Шу биродаримни ва бошқа дўстларимни Ўзбекистон ҳукумати бир қанча тўҳмат ва ёлғон айбловларни уларга тўнкаган ҳолда Америка Қўшма Штатларидан уларни ўз ватанларига қайтариб беришни сўраган. Ҳозирда уларни маҳсус жойларда сақлаб туришибди. Бу воқеалардан хабардор бўлсангиз керак.\nДўстим Бекзодни олиб кетганларидан сўнг 10 кундан кейин мени ҳам олиб кетиб, 3 кунга қамаб қўйишди ва ҳозирда уларнинг менга қўяётган айбловлари визамни вақти ўтганлиги бўлиб турибди. Аммо масала бошқа жойда, менинг Аллоҳга бўлган эътиқодим ва бу ерда сиёсий бошпана олган оилага қариндош бўлганим мени Ўзбекистонга қайтиб боришимга хавф туғдиради. Ўзингизга аён, ҳукумат мен ва менга ўҳшаган мусулмонларни тинч қўймаяпти.\nҲатто бу ерда ишлаб Ўзбекистонга қайтиб кетган болаларни Ўзбекистон ҳукумати хафсизлик хизмати ҳодимлари томонидан олиб кетилиб, ҳар хил саволлар сўрашгани ва бу ердаги диндор йигитларни исмларини, турар жойларини, нима иш билан шуғуланишлари ва шунга ўхшаш бўлаётган ишлар сизга маълум бўлса керак. Шу сабабдан мен бу ердан сиёсий бошпана олиш мақсадида ариза топшираяпман. Ҳозирда менга озгина ҳужжатлар керак бўлар экан. Мен Тошкендаги ота-онамни бўлган ишлар ҳақида тўла хабардор қилмадим.\nАгар ота-онанг келишсин десангиз ҳаракат қилиб кўраман. Ўзингиз биласиз, уларнинг сиқилиб мен ва оилам тўғрисида кўп ўйлашларини ҳоҳламайман. Сиздан илтимосим, менга бирон-бир ҳужжатлар (ҳусусан менинг Ўзбекистон юборган сўровдаги номим нимани англатиши ва умумий давлат мусулмонларга қарши олиб бораётган қатағонлар ҳақида) юбора оласизми?. Мени қайнотам Мўмин Қодиров Ўзбекистоннинг АҚШ даги элчиҳонасида ҳайдовчи бўлиб ишлаганлар. Ҳозирда бир ўглим бор.\nИлтимос, озгина бўлса ҳам ёрдам берасиз деган умиддаман. Майли, соғ бўлинг. Қилган яхшиликларингизга\nАллоҳ ўзи мукофотлар берсин. ОМИН!\nСуд шу йили 8 июлда бўлади. Менинг е-mail адресим: botir79@yahoo.com\nАдвокатим: Мichael Hadeed Jr. е-mail: mhadeed@beskerhadeed.com\n5501 Basklisk road, suite 220 . Springfield, VA 22151\nтел: (703) 256-1300\nфакс: (703) 256-3467


03.06.2019 19:04 0 2156\nМай ойининг бошида Тошкент шаҳри Бунёдкор шоҳ кўчасининг машиналар ўта серқатнов қисмида – «Новза» масжиди рўпарасида светофор пайдо бўлди.\nАниқланишича, ушбу светофор Тошкент шаҳрини ижтимоий-иқтисодий ривожлантириш дастурига киритилиб, шаҳар ҳокимининг қарори билан Бунёдкор шоҳ кўчасининг 3,3 километрига ўрнатилган.\nХабарингиз бор, Президентимиз ташаббуси билан 2018 йил август ойида Бунёдкор шоҳ кўчаси билан Муқумий кўчаси чорраҳасида кўприк қурилган эди. Бу қатновни қанчалик яхшилагани, тирбандликнинг олдини олганини, одамларнинг вақтини тежаш, оз бўлсада бензин сарфини, атроф-муҳитга заҳарли газлар чиқарилишини камайтиришда ниҳоятда муҳим аҳамиятга эга бўлганини ортиқча изоҳлаб ўтиришга ҳожат бўлмаса керак.\nҚарангки, шаҳар мутасаддилари бу ишлардан мутлақо хабарсиз, шаҳарда тирбандликнинг олдини олиш бугун нақадар муҳим муаммога айланганини билмайди шекилли, шу кўприкдан шундоқ тушиб келиш жойига сунъий тўсиқ – светофор ўрнаттириб қўйибди. Оқибатда куннинг тиғиз пайтларида йўл ўтказгичнинг усти, ҳатто унга чиқиш қисми автомашиналарга тўлиб кетди.\nФото: «Газете.uz», Google харитасидан олинган\nАйрим ҳолларда йўл ўтказгич устида, унга чиқиш қисмида оғир юки билан ўнлаб юк автомобиллари ҳам тўхтаб қолди. Тўхтаб қолган юк автомобилининг қўзғалиши ҳам осон эмас. Айниқса юқорига қараб ҳаракатланишда. Бундай пайтда унинг устидаги 20 тонна, 40 тонна юк йўл ўтказгичга қанчалик катта босим беришини тушуниш учун механик ёки муҳандис бўлиш шарт эмас назаримизда. Бундай ҳолат сурункали давом этиши ҳар қандай мустаҳкам йўл ўтказгични ҳам ишдан чиқариши, ҳатто қулаб тушишига сабаб бўлиши мумкин.\nМутахассисларнинг айтишларига қараганда бу йўл бир соатда 8-10 минг автомобилни ўтказишга мўлжалланган. Лекин куннинг тиғиз вақтларида бундан анча кўп автомобиль ўтиб-қайтади. Энди светофорнинг қизил чироғи 30 сония ёниб турганда қанча тирбандлик ҳосил бўлиши, одамлар қанча вақт йўқотиши, автомобиллар атроф-муҳитга қанча заҳарли газ чиқариши, бундан йўлнинг ҳар иккала томонида жойлашган кўп қаватли уйларда яшайдиган одамларга қанча зарар етишини ўзингиз тасаввур қилаверинг.\nБутун дунё шаҳарсозлигида кўприклар, ер ости ўтиш йўлларини кўпайтириш орқали светофорларни камайтириш ҳамда тирбандликнинг олдини олишга устувор аҳамият қаратилади. Бизнинг мамлакатимизда ҳам кейинги вақтларда бунга алоҳида эътибор берилмоқда.\nБунёдкор кўчаси йўл ўтказгичлар, ер ости йўллари энг кўп кўча бўлса керак. Ушбу кўчанинг Қатортол 1-тор кўча билан кесишган қисмида (Тошкент шаҳар давлат божхона қўмитаси биноси олдида) чорраҳада светофор ўрнатилган. Шундан кейин то Зулфияхоним ва Себзор кўчалари чорраҳасига қадар, яъни 8,5 километр йўлда бир дона ҳам светофор қолмаган эди. Шу масофада 5 та кўприк, 2 та ер ости йўли бор.\nУлар давлат бюджетидан миллиард-миллиард маблағ сарфлаб нима мақсадда қурилган? Албатта қатновни яхшилаш, тирбандликнинг олдини олиш, одамларнинг вақтини тежаш, атроф-муҳит софлигини асраш... мақсадида.\nАна шундай бир шароитда шаҳарнинг энг серқатнов кўчасига (эътибор беринг чорраҳа бўлмаган, йўл ўтказгичдан тушиш жойи) светофор ўрнатиб, сунъий тирбандлик ҳосил қилиш кимга керак бўлиб қолди экан?\nБунга эҳтиёж бўлганда ҳам майли эди. Ахир шу светофор ўрнатилган жойдан атиги 100 метр масофада кенг ва ёруғ ер ости пиёдалар ўтиш йўли бор! У нима учун қурилган?\nБугун яна шу кўчадан ўтдим. Яна ўша тирбандлик. Кун иссиқ, ҳайдовчилар асабий. Яқин бориб билдикки, бу тирбандлик светофорнинг қизил чироғи ёнгани учун эмас, балки, светофорни олиб ташлаш учун 40-50 ишчи ва бир неча техника ишлаётгани учун экан.\nҲар тугул шаҳар мутасаддилари ушбу светофорни ўрнатиш ҳақидаги ўз қарорлари нотўғри чиқарилганини тушуниб етибди.\nЭнди ўйлаб кўринг шаҳар масъуллари светофор ўрнатиш ҳақида қарор чиқаришдан олдин унинг оқибатини наҳотки ўрганмади? Ёки бу шунчалар қийинмиди?\nШу светофорни ўрнатиш ва олиб ташлаш учун Тошкент шаҳар маҳаллий бюджетидан қанча маблағ (одамлар пешона тери эвазига тўпланган пуллар) сарф бўлди (ҳавога учди) экан. Бунга кетган маблағ, ишчиларнинг вақти, меҳнати бошқа жойга сарфланганида қанча бино таъмирланиши, қанча ер обод бўлиши мумкин эди?\nШаҳар ҳокимлиги масъуллари бундан кейин ҳар бир қарорни аввал оқибатини яхшилаб ўйлаб кўриб, кейин чиқарса яхши бўлар эди...\nP.S.: Бугун «Новза» кўприги устидан рўй берган ЙТҲ натижасида Бунёдкор проспекти бир соат тўсилиб қолгани ҳақида хабар берган эдик.\nТошкент светофор Новза


ФИДОЙИЛИГИ УМPИНИ БЕЗАГАН АЁЛ - AmuNews.uz - энг сўнгги янгиликлар\nФИДОЙИЛИГИ УМPИНИ БЕЗАГАН АЁЛ\nЁш авлод қалбида илм-фанга ҳавас уйғотиб, саво-дини чиқариб, комил инсон-лар бўлиб вояга етишишига ҳисса қўшиш – энг шарафли вазифадир. Хизр эли ма-ҳалласида дунёга келган Олмагул ана шундай мўъ-табар касбга ёшлигидан меҳр қўйди. Ўқитувчи бўлиб ишлайдиган отаси Эшимбат Холимбетовнинг доимо болалар ташвиши билан яшаши, уларни алоҳида меҳр билан қайғуриши, яхши ўзлаштира олмаётган айрим ўқувчилари билан дарсдан сўнг қўшимча шуғулланиб, билимлилар қаторига қўшиш учун куюниб юришлари ёш қизалоқнинг ҳавасини кел-тирарди.\nОлмагул ҳам отаси каби ўқитувчи бўлишга қарор қилиб, мактабни тугатгани-дан кейин Нукус Давлат педагогика институтининг филология факультетига ҳужжат топширди. Ўқишга кириб, уни муваффақиятли тугатиб келгач, 2001 йилда ўқитувчилик фаолиятини бошлади.\nАйни кунда у меҳнат қилаётган 64-сонли мактаб туман мактаблари рейтин-гида юқори ўринлардан бирини эгаллаб турибди. 260 ўринга мўлжалланган муас-сасада ҳозирги кунда икки сменада 510 нафар ўқувчи-ёшлар таълим олишмоқда. Уларга 42 нафар маҳоратли ўқитувчилар дарс бериб ке-лишаётир.\nМуассасада Ўтабика Ердо-шева, Гўзал Қодирова, Муяссар Жуманиёзова ка-би жамоада узоқ йиллар самарали меҳнат қилиб, юртимизга муносиб ўғил-қизлар тарбиялаб етиш-тирган тажрибали ўқитув-чилар меҳнат қилади. Улар нафақат ўқувчи-ёшларга, балки, олийгоҳларни би-тириб келиб, шу ерда ўқитувчилик фаолиятини бошлаган ёшларга ҳам ус-тозлик қилишади, маҳо-ратларини ошириш борасида йўл-йўриқлар беришади. Натижада бугунги кунда Ойбек Қурбонов, Маҳфуза Сафарбоева каби ёш ўқи-тувчиларнинг ҳам касбий малакаси ошиб, кўпгина ютуқларга эришаяптилар.\nОлмагул Холимбетова ёш бўлса-да, ана шу аҳил жамоада ўз обрў-эътибори-га эга, ўқувчиларнинг се-вимли устозига айлана олган интилувчан, фидойи аёл.\nОлмагул учун ҳар бир дарс машғулоти ўқувчи-ёшларнинг билимини, са-лоҳиятини ошириш учун мукаммал тақсимланган лаҳзалар. Ҳар сафар у синфхонага кириб келар экан, зиммасидаги ана шу шарафли бурчни адо этишга астойдил интилади. Нати-жалар эса қувонарли.\n– Ўтган 2017-2018 ўқув йилида 9-синф ўқувчим Pайҳона Бахтиёрова Фанлар олимпиадасининг барча қуйи босқичларида ғолиб бўлиб, Қорақалпоғистон босқичида 2-ўринни олди. Унинг бу йил, албатта, биринчи ўринни олишига ишонаман, дейди Олмагул.\nPайҳона Бахтиёровадан умидлари улкан. Қолаверса, у раҳбарлик қилаётган “Қизларжон” клубининг 40 нафардан зиёд қизлари ўз ҳунарлари маҳсули билан турли байрам тадбирларида, танловларда муносиб иш-тирок этиб келишаяпти. Олмагул раҳбарлигидаги 30 нафардан зиёд аёл-қиз-ларни бирлаштирган мактаб бошланғич хотин-қизлар ташкилоти тумандаги наму-нали бошланғич ташкилот-ларнинг бири.\nУнинг замонавий педагогик технологиялар асосида ўзи-га хос ижодий ёндошиб яратган дарс ишланмалари Pеспублика миқёсида омма-лаштирилган.\n– Мактабда Олмагул опа каби фидойи ўқитувчилар ҳам, кўринишидан кичкина мактабимизнинг ютуқлари ҳам кўп. Жорий ўқув йилида уч нафар ўқувчи Жавоҳир Хидирбоев иқтисод, Улуғбек Ўрозимбетов тарих, Pайҳона Бахтиёрова эса она тили ва адабиёти фанидан Фанлар олимпиадасининг Қорақалпоғистон Pеспуб-ликаси босқичида қатнашиш ҳуқуқини қўлга киритишган. Яқиндагина бўлиб ўтган Билимлар беллашувининг туман саралаш босқичида 5 фандан 5 нафар ўқувчи ўтиб, туман босиқичига йўлланма олишди, – дейди муассаса директорининг ўқув ишлари бўйича ўринбосари Мансур Нуруллаев.\nҲар бир ёшнинг комил инсон бўлиб вояга етишида, унга билим ва одамийлик, меҳр-оқибат, эзгу орзу-ниятлар билан яшаш туй-ғуларини сингдиришда, жамиятимизнинг муносиб фуқароси бўлиб етишишида ўқитувчиларнинг муносиб ўрни бор. Ана шундай шарафли касбда меҳнат қилиб, уч нафар фарзандни тарбиялаб вояга етказаёт-ган, оқила оила бекаси бўл-ган Олмагул Холимбетовага келгусида бундан-да улкан муваффақиятлар тилаб қо-ламиз.


Навбатдаги ҳуқуқ ҳимоячиси ҳибсда\n18 январ 2021, Тошкент вақти: 07:00\nДушанба куни йўқолиб қолган ўзбекистонлик инсон ҳуқуқлари ҳимоячиси Умида Ниёзованинг Тошкент транспорт прокуратурасида ҳибсда ушлаб турилаётгани маълум бўлди.\n“Озодлик” мухбири У.Ниёзованинг ўзи билан суҳбатлашиб, бу маълумотни тасдиқлашга муваффақ бўлди. Унинг айтишича, жума куни Тошкент транспорт прокуратурасига олиб келинган, шу пайтгача эса Андижонда ҳибсда ушлаб турилган. Унга нисбатан Жиноят кодексининг икки банди асосида жиноят иши очилган.\nАммо У.Ниёзова бу қандай айбловлар экани ҳақида аниқ бир гап айтмади.\nАйрим манбаларнинг билдиришича, У.Ниёзовага ноқонуний адабиётларни киритиш ва чегарани ноқонуний кесиб ўтиш каби айбловлар қўйилган.\nҲуқуқ ҳимоячиси ва журналист У.Ниёзова 21 декабрь куни Бишкекдан қайтаётиб, Тошкент аэропортида ҳибсга олинган ва кейинроқ қўйиб юборилганди. Ҳибсга олиш чоғида унга қарашли компьютер ва дисклар мусодара қилинган, паспорти олиб қўйилган эди.\nАдвокат Аброр Юсуповнинг сўзларига кўра, У.Ниёзовага нисбатан очилган маъмурий иш жиноят таркиби йўқлиги сабабли ўтган ҳафта ҳаракатдан тўхтатилган ва унга тегишли ашёларни олиб кетиш сўралган.\nСал аввалроқ “Uznews.net” мухбири Галима Бухорбоева билан суҳбатда У.Ниёзова ўз адвокатининг бу сўзларига ишониб, унинг тузоғига илингани ҳақида айтган.\n“Душанба куни соат бешга У.Ниёзова билан учрашув белгилаб, унга нисбатан очилган маъмурий иш тўхтатилгани, паспорт ва ашёларини олиб кетишини билдирган адвокати уни лақиллатгани ва бу тузоқ бўлганини ҳам айтди”, - деди Г.Бухорбоева.\n“Uznews.net”да ёзилишича, У.Ниёзова 22 январь куни ҳимоячиси билан учрашувга бораётган пайтда ҳибсга олинган.\nАдвокат Аброр Юсупов бу юзадан изоҳ беришни истамади.\nУ.Ниёзованинг таъкидлашича, адвокатга бошқача хулоса кўрсатилган, аслида ҳозир унга нисбатан бошқа айбловлар кўрсатиляпти.\n“Бу ерда бошқа-бошқа хулосалар кўрсатиляпти. Ҳозир гапира олмайман”, - деди Умида Ниёзова.\nХуллас, ҳозир прокуратурада ҳибсда ушлаб турилаётган Умида Ниёзовадан бошқа маълумот олишнинг иложи бўлмади. Транспорт прокуратурасидан ҳам У.Ниёзова иши юзасидан маълумот олишнинг имкони бўлмади.\n“Ҳьюман райтс уотч” инсон ҳуқуқлари ташкилоти Умида Ниёзованинг тақдиридан хавотир изҳор қилган. Ташкилотнинг Берлиндаги бўлими раҳбари Умида Ниёзова масаласини Ўзбекистоннинг Германиядаги элчиси билан муҳокама этган.


Ўзбекистон Президенти: Маҳалла обод бўлса, мамлакат обод (...)\nЎзбекистон Президенти: Маҳалла обод бўлса, мамлакат обод бўлади\nПрезидент Шавкат Мирзиёев бугун Янгиҳаёт туманидаги Дўстлик маҳалласи ҳаёти билан танишди, деб хабар бермоқда «Дунё» АА мухбири.\nДавлатимиз раҳбари матбуот хизмати маълумотига кўра, бу ерда 11 та кўп қаватли уй бўлиб, 4 минг нафардан зиёд аҳоли яшайди. Маҳалла ҳудудида касб-ҳунар коллежи, мактабгача таълим муассасаси, дорихоналар, дўкон ва маиший хизмат шохобчалари бор.\nИлгари бу ер бироз эътибордан четда қолган эди. Ўтган йили “Обод маҳалла” дастури доирасида ҳудуд ободонлаштирилди. Болалар ўйингоҳи, спорт майдончаси, савдо ва касаначилик дўконлари барпо этилди.\nХалқимиз мана шундай обод, чиройли жойларда яшашга муносиб. Ишларни маҳаллабай ташкил этаётганимиздан мақсад шу. Энди бу ерда муҳит, қўни-қўшничилик, аҳиллик ҳам мустаҳкам бўлиши керак. Миллий қадриятларимиздагидек тадбирлар уюштириш мумкин, - деди Шавкат Мирзиёев.\nБу - давлатнинг замини, - деди Президентимиз. - Маҳалла обод бўлса, мамлакат обод бўлади. Кўраяпсизлар, замон таҳликали бўлиб турибди. Қийинчиликсиз оила бўлмаганидек, қийинчиликсиз давлатнинг ўзи йўқ. Биз ҳам сабр билан, илм билан, меҳнат ва ҳаракатимиз билан режаларимизни амалга ошираяпмиз.\nИлгари одамлар муаммолар бўйича ҳокимиятга борарди, хатлар ёзарди. Энди ҳар бир маҳаллада Президентнинг вакиллари бор. Энди улар хонадонларни ўрганиб, ёрдамга муҳтож оилаларга кўмаклашиш, ишсизларни касб-ҳунарга ўқитиш, имтиёзли кредит ва субсидиялар ажратиш бўйича ишларни йўлга қўйишлари зарур, - деди давлатимиз раҳбари.


ОИЛА МУСТАҲКАМЛИГИ ЁШГА БОҒЛИҚМИ?\nКейинги пайтларда эрта турмушнинг зарарли оқибатлари ҳақида тез-тез гапириляпти. Бу гаплар қанчалик асосли? Турмуш қуриш ва оила мустаҳкамлиги учун эр-хотиннинг ёши аҳамиятлими?\nSof.uzнинг хабар беришича, Юта университети социологи Ник Волфингер ўтказган социологик тадқиқот натижасида шу нарса илмий исботини топди.\nВолфингер тадқиқоти натижаларига кўра, 28-32 ёш оралиғида қурилган оилалар нисбатан мустаҳкам бўлар экан. Шу ёш оралиғида оила қурганлар ҳеч бўлмаганда илк беш йил мобайнида ажрашиш ҳақида ўйлаб кўришмайди. Бу эса уларнинг кейинги мустаҳкам оилавий ришталари учун зарур пойдевор яратади. Социологлар бунгача ҳам кеч уйланадиган эркаклар оилавий муносабатларда барқарор ва масъулиятли бўлишини таъкидлашган эди.\n25 ёшдан 28 ёшгача бўлган инсонлар ўртасида қурилган оилаларда ажрашиш ҳолати жуда кам кузатилган. Социологлар оиланинг мустаҳкамлиги кўпроқ эркакнинг ёшига боғлиқ масала эканини, эркакнинг турмуш ўртоғи билан ёшидаги фарқ 3-4 ёшдан ошмаслиги зарурлигини айтишмоқда.\n20 ёшгача қурилган турмушнинг омонат бўлиши ва унинг кейинчалик муваффақиятсизликка юз тутиш эҳтимоли юқори бўлишини кўрсатган. Ўсмирлик ёшида инсон оилани кўпроқ интим муносабатларда тасаввур қилади ва масъулиятни у қадар ҳам ўйламайди. 25 ёшдан кейин эса инсоннинг ақли тиниқлашиб, ҳаётга равшанроқ қарай бошлайди. Қолаверса, иқтисодий мустақиллик ва оилани ҳам маънан, ҳам молиявий қўллаб-қувватлашга ёрдам беради.\nЖуда эрта ва жуда кеч бўлмаган никоҳ (яъни 25 ёшдан 30 ёшгача бўлган даврдаги) мустаҳкам оиланинг олтин қоидасидир.\nАмериканинг бошқа бир таълим маскани — Мериланд университети социологи Филип Коҳен олиб борган тадқиқот натижаларига кўра, қўлида ҳунари бўлган ёки билимга кафил бўлувчи дипломнинг борлиги ёш оиланинг мустаҳкам яшаши учун муҳим асос бўлади.\n16:15, 22.02.2019 ✔94\n21:20, 13.02.2019 ✔101\n23:28, 06.02.2019 ✔129\n✔ 94  16:15, 22.02.2019\n✔ 101  21:20, 13.02.2019\n✔ 129  23:28, 06.02.2019\n✔ 137  17:35, 24.01.2019\n✔ 192  09:14, 21.12.2018


Ғиёс Комилов: "Навбаҳор"дан "Қўқон-1912"га ўтишимга битта сабаб бор эди" / CHAMPIONAT.asia\n04:48ВИДЕО. "Леванте" - "Барселона" 0:5 4 04:40ВИДЕО. "Лион" - "Монако" 3:0 0 04:35ВИДЕО. "Рома" - "Дженоа" 3:2 0 01:00Бокс. Ҳасанбой, Бобоусмон, Абдулҳай. Ўзбекистон чемпионатининг барча финалчилари маълум! 1 00:00ЛаЛига. "Леванте" – Барселона" учрашувининг асосий таркиблари маълум 44 23:45"Қизил иблислар"га қиш жуда совуқ келди 29 23:39ВИДЕО. "Ливерпуль" - "Манчестер Юнайтед" 3:1 4 23:30Шакири: "Мен учун мукаммал кун бўлди" 15 23:10"Ливерпул" - МЮ учрашуви ҳақида статистика 31 22:55АПЛ. "Ливерпуль" – "Манчестер Юнайтед" 3:1 133 22:45МЮнинг автобуси сўнгги бекатга етиб келган кўринади 43 22:35Садио Мане "Энфильд"да рақибларини аяб ўтирмаяпти 5 22:28Ўртоқлик учрашуви. Осиё Кубогидаги рақибимиз Уммон иккинчи бор Тожикистонни мағлуб этди 6 22:20Азар голга ассистентлик қилиш бўйича етакчи 3 22:14"Микрокредитбанк" бошқарув раиси кубогида Сирдарё вилояти жамоаси ғолиб бўлди ФОТО 2\nҒиёс Комилов: "Навбаҳор"дан "Қўқон-1912"га ўтишимга битта сабаб бор эди"\n03 мар 12:32\nТеглар : Қўқон-1912Ғиёс КомиловНавбаҳор\nТажрибали ҳимоячи Ғиёс Комилов 2017 йилни Наманганнинг "Навбаҳор" клубида ўтказди.\nУ бир мавсумнинг ўзида ишончли ўйинлари орқали "лочинлар" мухлисларининг ёқимтойига айланди. 25та учрашувда майдонга тушиб рақиб дарвозасига икки бор тўп киритган бўйдор ҳимоячи янги мавсум арафасида водийнинг бошқа бир клуби "Қўқон-1912" билан шартнома тузди. Биз ҳимоячи билан ўтган ҳамда янги мавсум ҳақида суҳбатлашдик.\n- Ўтган мавсум ҳақида фикрларингиз мухлисларга қизиқ.\n- 2017 йилги мавсумда мен ўзим туғилиб катта бўлган Наманганнинг "Навбаҳор" клуби шарафини ҳимоя қилдим. Мавсум ажойиб ўтди. Бир қатор ғалабаларга эришдик. Энг қувонтиргани эса Намангандаги ҳеч бир учрашувда рақибга ютқазмадик.\n- Бир йил давомида ўйнаган "Навбаҳор" клубидан сиз учун қандай хотиралар қолди?\n- Жуда илиқ таассуротлар қолди. Жамоа билан жуда ҳам иноқ бўлдик. Худди анча йилладан бери биргадекмиз. Шу фурсатдан фойдаланиб "Навбаҳор" жамоасидаги барчага, вилоят ҳокими Хайрулло Ҳайитбойевичга раҳмат айтаман. Шу инсонга ўхшаган спортга эътибор берадиган, спортни севадиган ёшларга эътибор берадиган инсонлар кўпайишини тилаб қолардим.\n- "Навбаҳор" олдига янги мавсумда 3-ўринни олиш вазифаси қуйилди. Нима деб ўйлайсиз собиқ клубингиз бунга эриша оладими?\n- Таркибда кучли футболчилар бор. Уларга бу борада омад тилайман.\n- Наманганлик мухлислар ҳақида қандай фикрдасиз?\n- "Навбаҳор" мухлисларига ҳам катта раҳмат айтаман. Уларни ҳурмат қиламан, стадиондаги ажойиб муҳитни соғинаман. Албатта улар билан ҳали яна кўришамиз. Барча ўзбек футболидаги жамоларга, футболчиларга омад тилаб қоламан.\n- Сизнингча "Навбаҳор"да ўтган мавсумнинг энг яхши уч футболчиси кимлар бўлди?\n- Барча футболчилар яхши ўйнашди. Улардан фақат уч нафарини айтиш керак бўлса Азиз Турғунбоев, Остон Ўрунов ва Аъзам Алиев.\n- Қишда сиз хорижга ҳам кетишингиз мумкин эди. Нима учун легионерга айланмадингиз?\n- Тўғри, қишда хориж клубларидан бирида кўрикдан ўтдим. Аммо айрим сабабларга кўра бу жамоа билан келиша олмадим.\n- "Қўқон-1912"га ўтишингизга сабаб бўлган энг асосий жиҳат қайси?\n- Қўқон жамоасига келишимнинг сабаби битта - Нўъмон Ҳасанов билан бирга ишлаш ниятим бор эди. Худо хоҳласа янги клубимнинг ғалабаларига хисса қўшишга ҳаракат қиламан.\n- Айни пайтда Ўзбекистоннинг энг кучли марказий ҳимоячилари кимлар?\n- Юртимизда кучли марказий ҳимоячилар кўп. Масалан Ислом Тўхтахўжаев, Шерзод Аъзамов ва жамоадошим Мурод Холмуҳаммедов.\n- Жаҳоннинг энг кучли марказий ҳимоячилари-чи?\n- Ҳозир энг кучлиси Серхио Рамос!\n- ПФЛ томонидан ташкил этилган тестларда қандай натижа кўрсатганизни айта оласизми?\n- Жароҳатим туфайли ҳали топширмадим. 26 февраль куни тестдан ўтаман. Ўйлайманки бу қийинчилик туғдирмайди.\n- Суперлигадан нима кутаяпсиз?\n- Бу чемпионатимиз йил ўтган йилгидан ҳам анчагина қизиқарли бўлади деган умиддаман. 12та клуб дастлаби кучли олтиликка кириш учун курашади. Сўнгра мана мана шу 6та клуб чемпион бўлиш учун рақобат қилишади. Янги формат бўлгани учун, янгича ўйинлар кутаяпман.\n- Собиқ клубингиз "Машъал" ПРО-лигага тушириб юборилди. Бунга муносабатингиз.\n- Албатта Муборак клуби учун ва собиқ жамоадошларим учун хафаман. Лекин қарор ҳақида гапириш менинг ишим эмас. "Машъал"га тезда Суперлигага қайтишини тилайман.\n- "Қўқон-1912" шундай таркиб билан Суперлигада қайси ўринни эгаллай олади?\n- Таркибимиз етарлича кучли. Бир қатор янги футболчилар ҳам сафга қўшилди. Албатта юқори ўринлани кўзлаяпмиз. Айнан қайси ўринни олишимизни олдиндан тахмин қила олмайман.\n- "Қўқон-1912" футболчилари Жавоҳир Сидиқов ва Ойбек Рустамов яқинда Осиё чемпиони бўлишди. Уларда юлдузлик касали кўзга ташланмаяптими?\n- Йўқ! Умуман унақа нарса йўқ. Улар Осиё чемпионатидан келгач бундан ҳам кўпроқ ишлашларини бош мураббий Нўъмон Ҳасанов айтиб тушунтирдилар. Уларнинг келажаги порлоқ деб ўйлайман.\n- Машхур мураббийлардан бири ўзбек футболчилари "Реал" ёки "Барселона"да эмас араб клублари ёки максимум Россиянинг ўртамиёна клубида ойнашни орзу қилади деб айтди. Футболчи сифатида айтингчи ростдан ҳам шундайми?\n- Вақти келиб биздан ҳам "Реал" ва "Барселона"да ўйнайдиган футболчилар ҳам чиқади. Ҳозирда спортга ва футбола жуда ҳам катта эътибор бериляпти. Бундан жуда ҳам хурсандмиз ва буни оқлашга ҳаракат қиламиз.\n- Суперлига ўйинлари иссиқ қуёш остида эмас балки кечки соатларда бошланиши футболчилардан янада чиройли футбол кутишимизга сабаб бўладими?\n- Албатта! Жазирама иссиқда ўйнагандан салқин ҳавода ўйнаган қулайроқ. Бу футболчиларга қўшимча куч беради. Шунингдек мухлислар учун ҳам қулай. Бемалол иш ёки ўқишдан чиқиб стадионларга келиб бизни қўллаб-қувватлаб тура олишади. Бизга мана шундай шароитлар ва енгиллик яратиб берганликлари учун ЎФА ҳамда клублар раҳбариятига раҳмат айтаман!\n- Қайси мураббийларга миннатдорчилик билдирмоқчисиз?\n- Биринчи мураббийим Жамшид Абдураимовга, марҳум Низом Нортожиевга, "Машъал" ва "Навбаҳор"даги барча мураббийларга раҳмат дейман. Ҳозиргача мураббийим, устозим, акамдек бўлиб қолган Зафар Мусабоевга ҳам миннатдорчилик билдираман.\n"Навбаҳор" Қрим ва Туркияда йиғин ўтказади 29\n03 мар 12:47:54\nUkam omadingni bersin lekin Navbahordan nega ketganingni ochiq gapirmabsan. San termaga loyiqsan Namanganlik futbolchilar qanday ekanini kursatib quy yana bir karra. Ammo Navbahor bilan chempionlikni qo'lga kiritishing Namanganda yashnashing kerak edi. Omad senga G'iyosiddin\n03 мар 13:10:30\nIslom (fanat Milan Navbahor)\nGiyosbek faoliyatiga omad tilaymiz faqat Navbahor bilan uyinda bazibir futbalistlarga uxshab muhlislarni behurmat qilmasa buldi.\n03 мар 13:06:00\nTerma jamoa asosiy tarkibidan bemalol joy oladi shu bola,biz namanganliklani xurmatimizni qozona oldi uyini bilan\n03 мар 12:49:16\nБарса бир тийин........\nМадридда КАЛАМУШ БОР))) фойдаланувчининг фикрига жавоб бериш\nУстида булмаганмизу катта подёмни олди деб эшитдим Гиёсни. Майли омадини берсин.\nКаталонияда таркан бор деб номлайми энди?! Гиёс яна айтаман яхши иш килмадингда ну омад сенга факат Навбахор билан уйинда эмас.\n03 мар 12:49:19\nHozir deyarli hamma shundayku. Kimni doni bo'lsa o'shani xo'rozi bor\n03 мар 14:32:43\nУринов нечанчи йил. Куриниши катта . Яна билмади, инсоф сари барака\n98 йил ёки 2000 йил шу йилларнинг бирида тугилган шу футболчи\n03 мар 13:50:13\nМайли ука ишларинга омад. Качондир кайтарсан яна\n03 мар 13:31:04\n03 мар 12:57:43\n03 мар 12:41:24\nМадридда КАЛАМУШ БОР)))\n03 мар 12:35:55\nHimoyamiz hudoholasa beton bag'iga\n03 мар 12:35:54\n08 мар 21:39:16\no'yincila ketib-ketib navbahor tugab qomadi...